Ipar isurialdeko ibaietan bisoi amerikarra errotik kentzeko kanpaina hasi da

Ur gaineko plataformak jarri dira gure inguruko ibai eta erreketan, Europan desagertzeko zorian dagoen bisoi europarraren harrapakaria harrapatzeko

Nafarroako Gobernuko Ingurumen eta Lurralde Antolamendu Zuzendari Nagusiak 2018-2019 kanpainari hasiera eman dio Nafarroako isurialde atlantikoko ibaietan bisoi amerikarra errotik kentzeko. Aurreko kanpainetan bezala, Bidasoa, Baztan, Ezkurra eta Ezpelura, Araxes, Leitzaran, Urumea, Aritzakun, Urrizate, Orabidea-Ugarana eta Luzaide ibilguetan ur plataformak jarri dira irailaren erdialdean eta urriaren hasieran, eta funtzionamenduan egonen dira martxoaren bukaerara arte. Nafarroako Ingurumen Kudeaketaren (GAN-NIK) sozietate publikoak koordinatu eta LIFE IREKIBAI eta H20gurea europar proiektuek LIFE IREKIBAI y H20gurea finantzatzen dituzte ekintza horiek.

Une honetan, Frantzian larru-etxaldeetatik ustekabean ihes egindako bisoi amerikarraren basa-populazioak dira zona honetan europar bisoia mantentzeko mehatxurik handiena.

Europan gehien mehatxatuta dagoen haragijalea da europar bisoia, “Egoera kritikoan” katalogatua Espezie Mehatxatuen Espainiako Katalogoan Catálogo Español de Especies Amenazadas. Iberiar populazioak 500 ale ditu apenas, eta espeziearen azken gotorlekuetako bat da. Kontinentearen erdialdean eta ekialdean bisoi amerikarraren portaera oldarkorraren ondorioz desagertu da jada, ibaien kolonizazioan bisoi europarrari eraso egiten baitio bere lurraldetik botatzeko. Nafarroako isurialde atlantikoko ibaietan eta ubideetan ere gero eta guttiago dago.

Ur gaineko plataformak ibaietan

Eskozian (Erresuma Batua) aurrera eraman diren proiektuetan garatu eta hobeturiko metodologia bat erabiltzen da bisoi amerikarra detektatu, eta espezie inbaditzaile hori kontrolatu eta errotik kentzeko. Alegia, ibaietan ur gaineko plataformak jartzen dira, kilometro bateko tartea utziz batetik bertzera. Horietan bisoiak detektatu egiten dira lehenbizi, eta, harrapatu gero.

Bisoi amerikarra ohituta dago zuloetan sartuta ehizan egitera, beraz, zulo itxurako plataforma horiek ikusten dituenean, pentsatzen du barruan jana topatuko duela. Animaliak oinatzak uzten ditu plataforman jarritako harea-tokian, eta horrek langile teknikoak ohartarazten ditu harrapakinaren bila ibili dela han inguruan. Egun batzuk beranduago, bisoien sarrera eta irteera erregularra erregistratu eta gero, teknikariek aztarna-tokian tranpa bat jartzen dute.

2017ko irailean, 150 plataforma inguru jarri ziren ibai horietan. Martxora arte egon ziren funtzionamenduan, eta teknikariek hamar egunean behin berrikusi zituzten. Azterketa horietan oinatzak detektatu zituzten 22 plataformetan, eta tranpak jarri ostean, lau bisoi amerikar harrapatu zituzten, hiru Aritzakun-Urrizaten eta bestea Ugarana-Orabidean.

LIFE IREKIBAI eta H20gurea europar proiektuak

LIFE IREKIBAI proiektuak bazkideak ditu Euskadin (Gipuzkoako Foru Aldundia, URA eta HAZI Fundazioa) eta Nafarroan (Nafarroako Gobernua GAN-NIK bitartez), beren gaitasunak eta eskumenak bat egiten ari direnak, Bidasoa eta Leitzaran ibai-arroetako Natura 2000 Sareko eremuetan interes komunitarioko espezieak eta habitatak mantentzen direla bermatzeko. LIFE ingurumenerako tresna finantzario europarrak finantzatzen du proiektua (LIFE14 NAT/ES/186 IREKIBAI).

Mugaz gaindiko H2Ogurea proiektuak H2Ogurea (EFA062/15), Bidasoa, Nivelle eta Urumea mugaz gaindiko ibaiak era koordinatuan kudeatzea xede duenak, bazkideak ditu Euskadin (Gipuzkoako Foru Aldundia, URA, Txingudiko Mankomunitatea), Euskal Hirigune Elkargoan, eta Nafarroan (Urdazubiko Udala eta Nafarroako Gobernua GAN-NIK bitartez). Eskualde Garapenerako Europako Funtsak (FEDER) Espainia- Frantzia- Andorra Lurralde Lankidetzarako Programa Eragilearen (POCTEFA 2014-2020) bitartez finantzatutako proiektua da.


Identifikatu dituzte Koloniako erasoen egileetako hiru

90 bat emakumek salatu dute lapurretak, jazarpenak eta gehiegikeriak jasan izana. Antza, 1.000 lagun inguruk eraso egin zuten Urtezahar gauean. Hiru identifikatu dituzte, baina ez dago atxiloturik.

Alemaniako Segurtasun Indarrek hiru pertsona identifikatu egin dituzte Kolonia Alemaniako hirian, Urtezahar gauean, emakumeen aurka egindako erasoetan parte hartu dutelakoan, Renania Ipar-Westfaliako Gobernuak jakinarazi duenez.

Izan ere, 90 bat emakumek salatu dute lapurretak, jazarpenak eta sexu-gehiegikeriak jasan izana. Antza denez, 1.000 gizonezko inguruk, hiri osoan zehar taldetan sakabanatuta, egin zituzten erasook. Wolfgang Albers Poliziako buruaren esanetan, lekukoen arabera, erasotzaileek "arabiarren edo ipar-frikarren" antza zuten, 18-35 urtekoak.

Asteazkenean, Ralf Jaeger Renania Ipar-Westfaliako Barne ministroak baieztatu duenez, nahiz eta ez duten inor atxilotu, hiru lagun identifikatu dituzte. Jaeger ez ditu ikerketen gaineko balorazioa egin nahi izan, baina aste honetan bertan txosten "sakona" izatea espero du.

150 bat pertsonek elkarretaratzea egin zuten atzo, asteartea, eraso oldearen aurka protesta egiteko, eta immigrazioa eta segurtasun eza lotzen dituztenak harrotu egin dira, horrezkero. Henriette Reker Koloniako alkateak ziurtatu egin du ez daudela zantzurik errefuxiatuen parte-hartzea probatutzat emateko.

Angela Merkel Alemaniako kantzilerrak ere gaitzetsi egin ditu erasook.

Kritika oldea alkatearen aurka

Alkatea kritiken xede izan da azken orduotan, gutxi barru Kolonian ospatzekoak diren inauteriak direla eta, atzo egindako adierazpenengatik. Rekerrek hainbat "aholku" luzatu zien emakumeei "prest egiteko eta mehatxurik ez sentitzeko".

"Aukera ona da beti distantzia mantentzea, beso bat baino gehiagokoa. Eta pertsona ezezagunengana edo konfiantza handirik ez duten pertsonengana ez hurbiltzea", esan zuen alkateak. Gainera, taldeka mugitzea eta, jaiaren euforiak eramana, "batekin zein bestearekin" elkarrekin ez egotea gomendatu zuen.


Alderdi independentistek ez dute koalizioa osatzeko akordiorik lortu

Bileran sei ordu eman ostean, goi-bilera independentista programaren eta zerrenden inguruko desadostasunak albo batera utzi gabe amaitu da.

Alderdi independentisten goi-bilera azaroaren 25eko hauteskundeetara aurkezteko koalizioa osatzeko akordiorik gabe amaitu da.

Bileran sei ordu eman ostean, goi-bilera independentista programaren eta zerrenden inguruko desadostasunak albo batera utzi gabe amaitu da. Bilera Parlamentuan hasi dute eta Nazioko Gutxiengo Etnikoentzako Escarre Nazioarteko Zentroan amaitu dute.

Batera egindako ohar batean, alderdi independentistek hauteskundeetarako geratzen den denbora murritza nabarmendu dute, koalizioa osatzeak ekar dezakeen porrotaren zailtasunaz ere hitz egin dute. Halere, Parlamentuan "Laneko Mahaia" sortzea adostu dute datorren legealdirako, euren ekintzak koordinatu ahal izateko.

Marta Rovira ERCko idazkari nagusiak azaldu duenez, koalizioa osatzeko akordioa faltak ez du ekidingo babesak jasotzeko ateak irekita izatea hauteskundeetarako zerrendaka jakinarazteko eguna iritsi arte.

Reagrupament (Rcat) eta Democracia Catalana (CD) alderdiek indarrak batzeko aukeraz hitz egin dute, alderdi hori ERC edo CiU izan daiteke. Bilera ERCk deitu zuen duela astebete, eta alderdi errepublikarrak negoziaketa "diskretua eta serioa" nahiago zuen. Azken egunotan izan diren adierazpen politikoek bilera Parlamentuan, leku "publikoan", egitera eraman dutela nabarmendu dute.


IBAIZABAL: Martxoak 8

Gaur, Emakumeen Nazioarteko Eguna dela kausa, hainbat ekitaldi burutuko dira, besteak beste elkarte feministek deituta, “Gora Borroka feminista” lelopean hiriburuetan. Aurten, feministek emakumeen lan baldintza prekarioetan jarir dute azentua, Bilgune Feministako Saioa Iraolak kontatu digunez.

DESKARGATU HEMEN


Etxeko txikienei zuzenduriko familia giroko ospakizunak, ekainaren 9ko Aginagako eskola txikien festan

Aginaga erdigunearen bueltan zabalduko da ekainaren 9ko Gipuzkoako Eskola Txikien festa. Gaur eguerdian aurkeztu dituzte antolatzaileek xehetasunak; tartean egitaraua eta ibilbidea. Lau gune izango ditu jaialdiak, eta gune bakoitzean denetariko jolas, tailer eta ikuskizunak. Aginagara joan eta itzultzeko garraio zerbitzu publikoa erabiltzeko deia egin dute.

Herri txikia izan arren, erronka handiei eeltzen iaioak dira Aginagan. Honakoa, ekainaren 9ko Gipuzkoako Eskola Txikien jaia prestatzea erronka handia zuten. "Auzolan erraldoia izan da", adierazi dute San Praixku Guraso Elkartetik, aste eta erdi barruko jaialdia aurkezteko eguerdian eskaini duten prentsaurrekoan.

Plazaratu dituzten xehetasunen artean, bi igande barru izango diren ospakizunak. Aginaga Kaxkoa inguratuko duen zirkuitu baten bueltan zabalduko da ekainaren 9ko eremua. Bidean lau geldialdi izango ditu, lau gune. Gune bakoitzean etxeko txikienei zuzenduriko ikuskizun, tailer eta jolasak. 10:30etan abiaraziko dute jai eguna, harrera ekitaldiarekin, "aukera paregabea izango duzue bertan, herriko haurrek prestatutako ikuskizun koloretsuaz gozatzeko".

Horrekin batera, beste hainbatz zerbitzu osagarri; jan edana, bazkaria (adi, txartelak ekainaren 3ra arte Arraten salgai), eskola txikiak laguntzeko denda, txosna, kontsigna...

Aginagako jaialdira joan etorria egiteko garraio zerbitzu publikoa erabiltzeko deia egin dute antolatzaileek. Aparkaleku kopuru mugatua izango da Aginagan. Hara joan eta etortzeko doako autobus zerbitzua goizez Usurbildik, eta arratsalde partean Aginagatik. Egunean zehar, orduoro izango dira astebururo legez, Lurraldebuseko autobus zerbitzuak, Urola Kosta aldera nahiz Donostia aldera.

GIPUZKOAKO ESKOLA TXIKIEN JAIA AGINAGAN

Ekainaren 9ra arte

Aginagako Eskolari buruzko argazki erakusketa Aginagako Eliza Zaharrean.

Ekainak 9, igandea

Egitaraua:

10:00 Txistulariak (1, 2, 3, 4)*

10:30 Harrera ekitaldia (1). Aginagako haurren ikuskizun koloretsua.

11:15 Jokoak gune guztietan (1,2,3,4).

13:00 Yolanda Arrieta ipuin kontalaria 2-5 urte artekoentzat ludotekan (1).

14:00 Bazkaria (1). Izen ematea: txartelan eskuragarri ekainaren 3ra arte, Aginagako Arrate tabernan. Helduen menua, 12 euro: gula nahaskia, oilasko paella eta ijito besoa. Haurren menua, 8 euro: oilasko paella eta yogurra.

15:00 Mustaren Perkusio Tailerra (1).

15:00 Puzgarriak (3).

15:30 Lopene eta bere animaliak (2).

16:30 Sardiña Freskue antzerkia (1).

18:00 Apar festa (1).

Zerbitzuak: komuna, pardelak, txosna, bazkariak, denda, tiketera, iturria, kontsigna.

*Guneak:

1-Eskola: Aginaga Kaxkoa.

2-Baserria: Usurbildik Aginaga heldu berritan ezkerretara geratzen den lur eremua.

3-Sagardoa: Aginaga Sagardotegi atariko aparkalekua.

4-Errioa: Aginaga sagardotegi ondoko eremua.

Garraio zerbitzua publikoak baliatzeko deia

-Doako autobus zerbitzua Aizpurua lantegikoen eskutik:

10:00-12:00 Atxega jauregi ondoko Zumarte industriagunetik Aginagara.

17:30-19:30 Aginagatik Usurbila itzultzeko autobus zerbitzuak.

-Lurraldebus autobus zerbitzuak. Zerbitzu bereziak!

-Aparkaleku mugatuak: Aginaga Kaxko paretik Mapilera bidean aparkatzeko lau gune.

LURRALDEBUSEN ZERBITZU BEREZIAK


Belgikako Fabiola erregina hil da

Madrilen jaio zen, 1928ko ekainaren 11an, eta 1960an Belgikako Balduino erregearekin ezkondu zen.

Belgikako Fabiola erregina hil da ostiral honetan, herrialde horretako Errege Jauregiak ohar baten bidez jakitera eman duenez. 86 urte zituen eta azken hilabeteotan haren osasun egoerak nabarmendu egin du okerrera; udaz geroztik arnasa hartzeko makina baten laguntza behar izan du.

Fabiola Madrilen jaio zen, 1928ko ekainaren 11an. 1960ko abenduan Belgikako Balduino erregearekin ezkondu zen. Erregina bezala hainbat ekitaldi ofizial eta sozialetan hartu zuen parte eta, beste ekimen batzuen artean, Balduino Erregea Fundazioaren presidentzia hartu zuen 1993an, alargun geratu ostean.

Fons Pereos fundazioa ere sortu zuen, baina hainbat arazo eragin dizkio azken urteotan; izan ere, zergak ordaintzea ekiditeko asmoz sortu izana leporatu zioten. Kritika horien ondorioz, erakunde hori desegiteko aginduan eman zuen joan den urtarrilean.


Snorkel urpekaritza hastapen ikastaroa antolatu dute

Ikastaroa doakoa da Udal Kirol Zerbitzuen bazkide diren neska-mutilentzat.

Udal Kirol Zerbitzuak snorkel urpekaritzan lehen urratsak egiteko aukera emango die 2007-2010 urteen artean jaiotako neska-mutilei. Jarduera hilaren 23an, larunbata, aurrera eramango dute ordubeteko bi saiotan: 16:30-17:30 eta 17:30-18:30. Ikastaroa doakoa da bazkideentzat, baina parte hartu nahi dutenek aurrez izena eman behar dute kiroldegian, hilaren 21a arte.


EHEren gutuna: Herri euskaldunak asko dauka esateko

Maiatzaren 22ko zita elektorala ez da nolanahikoa; etorkizun hurbilari begira hartu beharreko erabaki asko dago jokoan hauteskundeotan, eta horien artean kokatzen dira euskarari eta euskaldunoi eragiten diguten erabakiak ere. Zentzu horretan, herri euskaldunak asko dauka esateko maiatzaren 22an; euskaldunok asko dugu esateko eta egiteko, baina batez ere gauza asko ditugu bere lekuan jartzeko. Ez guztiak hala ere.

Honen arira, Zarauzko Euskal Herrian Euskarazeko kideok euskara normalizatze aldera, irizpide batzuk helarazi dizkiogu aurkezten diren alderdi ezberdinei. Irizpide hauetariko batzuk gaur egun betetzen direla badakigu, hala ere, puntu horietan ez dugu atzera pausurik nahi eta beraz, horiek ere kontutan hartzea eskatzen dugu:

– Euskara ofiziala eta LEHENTASUNEZKOA izendatzea. Udalak euskaraz funtzionatzea eta hala eskatzen dutenen kasuan bi hizkuntzetan zuzentzea.

– Normalkuntza helburu duen Hizkuntza politika. Tresna gisa normalkuntza plana erabiliko dugu. Plan honek normalkuntza helburu du, beraz, ondo bereizi beharko dira kultura eta euskara normalkuntza, askotan nahastu egiten baitira.

– Euskara teknikariak normalkuntza planaren dinamizazioa garatu behar du. Beraz, plana egiteaz gain, hau aplikatu eta ebaluatu behar da. Ebaluaketaren ondorioz behar diren egokitzapenak eginez.

– Udal araudi eraginkorra behar da; Euskara ordenantza gaur egungo egoerara egokitu behar da. Honez gain, honen aplikazioa lortu behar da, beste ordenantzek duten garrantzia bera emanez.

– Udalak herritarrei bideratutako harrera eta zerbitzuak euskaraz izatea lehenetsi behar da. Udaleko atal guztietan pertsonal euskalduna dugula bermatu behar da.

– Euskara lehenetsiko da bai udal komunikazioak zabalduriko idatzietan, eta baita paisai linguistikoari dagozkion euskarrietan, aldizkakotzat jartzen direnei garrantzi berezia emanez.

– Euskararen ezagutza bermatzeko, udalak herritarrek duten eskubidea bermatu beharko du. Horretarako, euskalduntzean doakotasuna bermatze aldera pausuak eman beharko dira.

– Udalak euskara batzordea sortu behar du normalkuntza planaren osaketa eta jarraipenerako organo parte-hartzaile bezala. Bertan, iritzia jasotzeaz gain, iritzi honek berebiziko garrantzia izan behar du, hau da, loteslea izan behar du.

– Alderdi bakoitzak dituen ordezkariak euskaldunak izan behar dute. Horrela, osoko bilkuretako lan hizkuntza euskara izango delarik.

Azken puntu bezala, baina duen garrantzia kontutan hartuta, Zarauzko herria UEMA-n (Udalerri Euskaldunen Mankomunitatean) sartzea eskatzen dugu, UEMA-ren bidez posible baita udaleko bizitzaren alor guztietan euskaraz funtzionatzea.

Beraz, Euskaraz bizitzearen aldeko hautua bere egin eta hedatu egingo duten hautagaiak eta ordezkariak behar ditu herri euskaldunak. Hori esanda, herritarrei ere dei egiten diegu lehen aipaturiko irizpideak kontuan hartu eta bozka eman edo ez emateko orduan esandakoak oso presente izateko; are eta gehiago, hautagai erdaldunen, euskararen lehentasunaren edo UEMAren aurka dauden hautagai eta hautagaitzak salatzera deitzen ditugu herritarrak, sasi guztien gainetik konpromisoz eta irudimenez Euskal Herri euskaldunaren aldeko eragile aktibo bihur daitezen.

– Araitz Urtiaga Valderramada, Zarauzko Euskal Herrian Euskarazen izenean.


‘Mak’ oroimenean izateko bazkaria antolatu dute

BUSTURIA/ Urriaren hasieran hil zen Pedro Maria Urrutxua Zearreta Mak Ezker Abertzaleko kide historikoa. Bere ibilde politikoa eta pertsonala argitara ekarri eta goratzeko Busturiko ezker abertzaleak bazkaria antolatu du zapaturako. Haren lagunak bildu gura dituzte. Parte hartu gura dutenek 636 914 713 telefonora deitu beharko dute.


Mayk aitortu du ez duela akordioa bozketara eramateko adina babes

Komunen Ganberak bitan bota zuen atzera Mayk EBrekin egindako akordioa. Brusela prest agertu zen dibortzioaren epemuga maiatzaren 22ra atzeratzeko, betiere Komunen Ganberak brexit-erako akordioa aste honetan onartuz gero.

Erresuma Batuko lehen ministro Theresa Mayk onartu du ez duela babes nahikorik EBrekin lortutako akordioa Komunen Ganberan onartzeko. Ikusteko zegoen Mayk hirugarrenez bozkatzera deituko ote zuen gaur, urtarrilean eta martxoan bertan diputatuek bi aldiz bota baitute atzera brexit-erako akordio hori. Ahaleginak egin ditu, besteak beste, oposizioko kideekin eta Irlandako DUP Alderdi Demokratiko Unionistako kideekin bilduta, baina badirudi ez duela aurrerapausorik lortu. Gaur arratsaldean egindako hitzaldian, Mayk aitortu du ez duela aurreikusten hirugarren bozketarik egitea. Gehiengoa ziurtatzeko lanetan jarraituko duela ziurtatu du, baina denbora bukatzen ari zaio.

Izan ere, aterabiderik aurkitu ezean, gobernuak galdu egin dezake brexit-aren kontrola. EBtik ateratzeko "plan alternatiboak" bozketara eraman ala ez, horixe erabaki behar dute gaur gauean Komunen Ganberako diputatuek. Dibortzio prozesua geratzea, edo bigarren erreferendum batera deitzea egon daitezke beste aukera horien artean.

May gobernuko ministroekin bildu da gaur goizean Downing Streeten, eta bozeramaile batek aurreratu du "determinazioa duela akordio bat lortzeko beharrezkoa dena egiteko, Erresuma Batua ahalik eta lasterren EBtik atera dadin". Aurreko bi bozketak galdu dituela kontuan hartuta, ordea, pentsatzekoa zen aldeko botoak ondo lotu nahiko zituela bozketara jo aurretik. Hala eman dute aditzera goizean gobernuaren bozeramaileek, eta hala berretsi du Mayk berak arratsaldean. Ez dago prest hirugarren kolpea hartzeko, eta babesa ondo ziurtatu nahi du aurretik.

Jeremy Corbyn laboristarekin ere bildu da gaur Erresuma Batuko lehen ministroa. EBrekin egindako akordioa hirugarrenez bozketara ez eramateko eskatu dio Corbynek lehen ministroari, Alderdi Laboristak ohar bidez azaldu duenez, ez baitute "oinarririk" ikusten bozketara joateko.

EBk, bestalde, prest du akordiorik gabeko brexit-ari aurre egiteko plana. Arloz arloko kontingentzia plan bat prestatu du Bruselak, eta nabarmendu dute egoera horretarako prest lituzketela legeria eta azpiegiturak. Brexit-a ekainaren 30era atzeratzeko eskatu zuen Theresa Mayk —martxoaren 29an zuten lehen epea, ostiral honetan—, eta Batasuneko kideek atzerapenaren alde egitea adostu zuten joan den astean, baina Mayk eskatutakoa baino epe laburragoan.

Epe berria, baldintzatuta

Maiatzaren 22an ezarri zuten muga EBko kideek, Europako hauteskundeak ospatu aurretik. Baldintza bat jarri zuten, ordea: Erresuma Batuko Komunen Ganberak brexit-erako akordioa onartzea aste honetan bertan. Mayren gaurko hitzak entzunda, ez du ematen posible izango denik. Parlamentuak akordioa hirugarrenez baztertuz gero, irteera data apirilaren 12ra atzeratuko luke EBk; kasu horretan, hiru aste ere ez lirateke falta dibortzioa gauzatzeko.

Larunbatean, milioi bat lagun baino gehiago atera ziren Londresko kaleetara, brexit-ari buruz berriz erabaki nahi dutela aldarrikatzera. People's Vote (Herritarren Botoa) taldeak deituta, ehunka mila herritarrek bi ordu baino gehiagoko martxa bat egin zuten, brexit-ari buruzko beste erreferendum bat eskatzeko.


Arrigorriagako emakume bat hil da Laredon, kamioi batek harrapatuta

Dirudienez, kamioiko gidaria maniobrak egiten ari zen gunetik irteteko, eta ez da ohartu 73 urteko emakumea bertan zela.

Emakume bat (13 urte) hil da arratsaldeko lehen orduan Laredoko itsas pasealekuan, kamioi bateko gidaria maniobrak egiten ari zenean bertatik irteteko, eta ez da ohartu emakumea han zela.

Hildako pertsona Arrigorriagakoa (Bizkaia) zen, eta Laredon familiak zuen apartamentuan denboraldiak ematen zituen, Udaltzaingoak jakitera eman duenez.

Gertaera 13:30ean izan da, kamioiak Pasealekuko Gurutze Gorriaren etxetxoak jarri ostean, eta bertatik irteteko maniobrak egiten ari zenean.

Kamioilaria ez da ohartu emakumea hor zegoela, ezta emakumea kamioia hor zegoela ere, eta unean bertan hil da. Gorpua Valdecilla Ospitalera eraman dute autopsia egiteko.


Txapelketetako izen ematea, zabalik

Jaien barruan, futbito, ping-pong eta frontenis txapelketak jokatuko dira eta parte hartu nahi dutenek, izena emateko aukera dute dagoeneko. Izen emateak Iturritxo auzo elkarteko lokaleko buzoian utzi behar dira.


Bigarren finalaurrekoa jokatuko dute, domekan, Durangon

Azaroaren 25ean, Durangoko Landakogunean jokatuko dute, 17:30ean hasita, Bizkaiko bertsolari txapelketaren bigarren finalaurrekoa.

Arrate Illaro getxoztarrak, Etxahun Lekue larrabetzuarrak, Fredi Paia eta Jone Uria algortarrak, Gorka Ostolaza markiñarrak eta Igor Elortza durangarrak kantatuko dute saio horretan.

Domekako saioa irabazten duen bertsolariak ziurtatuta edukiko du finalerako pasea, eta gainontzekoek puntuazioaren arabera lortu dezakete txapelketan aurrera egitea. Abenduaren 15ean izango da finala, Bilbon.

Horren aurretik, abenduaren 2an, Gernikako frontoian jokatuko dute txapelketaren azken finalaurrekoa. Miren Amuriza berriztarrak eta Beñat Ugartetxea mallabiarrak kantatuko dute saio horretan.


Ostadar SKT Gipuzkoako txapeldun 1go kadete mailan

1go kadete mailako Ostadar SKTk Gipuzkoako Kopa irabazi du gaur arratsaldean Zubietan. Aurkari Mariño baino gehiago izan dira 'Gorri' eta Manolo Elizalderen mutilak eta 3-1 irabazi dute.

Zubietako Z4 zelaian une latzak bizitu ditu Ostadar SKTk berriki, Ohorezko Jubenilek Euskal Ligara igo ezin izan zutenean batez ere. Gaur atera du arantza herriko kirol klubak, 1go mailako kadeteek Gipuzkoako Kopa irabazi baitute. Mariño izan dute aurkari, eta jokalari guztiak urtebete gazteagoak izanda ere merezimenduz altxa dute garaikurra. 3-1 nagusitu dira Jose Manuel Loiarte 'Gorri' eta Manolo Elizaldek entrenatutako jokalariak.

Gogotik egin behar izan dute lan urdin-beltzek. Hobeto ekin dio norgehiagokari Mariñok: baloiaren jabetza bereganatu eta arriskua sortu dute Xabat Bergararen ate inguruan. Lehenengo hamabost minutuetan majo sufritu du Ostadarrek baina ez du golik jaso kontran. Are, herritarrek sartu dute aurreneko gola. Sekulakoa izan da: Jon Agirrek area kanpoan baloia jo du, kontrolatu gabe, eta eskuadra guztitik sartu da. Bigarrena ere gertu eduki dute, baina atezainak sekulako gelditua egin dio Eneko Lanchasi, penaltia ongi bota duen arren. Atsedenaldira joan aurretik beste kolpe bat jaso dute Gorri eta Elizalderen mutilek, Mariñok banakoa sartu baitu.

Merezitako saria

Aurreneko 45 minutuetan nagusi izan bada ere, Ostadarrek ez du lortu hori markagailuan islatzea. Lehenengoan ez, baina bai bigarrenean: Iker Sarasola kapitainak eta Andonik sartu dituzte herriko taldeari kopa eman dioten bi golak. Herritik Zubietara joandako zaleek gogotik ospatu dute jokalari gazteek lortutakoa. Zeresan handia ematen ari da belaunaldi hau klubean, eta etorkizunean juntu mantentzen badira gisa honetako kronika gehiago irakurri ahalko ditugu.

Epaileak partidua bukatutzat eman duenean lehertu da festa. Jokalariek eta euren lagun zein ahaideak zelaian sartu eta ederki ospatu dute. Iker Sarasola kapitainak jaso eta altxa du Gipuzkoako Kopa. Argazkien garaia iritsi da ondoren; denek nahi zuten baten bat kopa eskuetan. Ez da gutxiagorako, horraino iristeko lan handia egin behar izan dute eta.


Jauzia egin du Realak

Ohiko estiloarekin, nagusitasun osoz irabazi dio Realak Alaves triste bati, eta gora begira jarri da sailkapenean. Xabi Prietok, Willian Josek eta Velak sartu dituzte golak

Golak. 1-0: Xabi Prietok (21. min.). 2-0: Willian Josek (57. min). 3-0: Velak (87. min.). Epailea. Clos Gomez. Txartel horiak: Realeko C. Martinezi, Yuriri eta Willian Joseri; eta Alaveseko Feddali, Santosi, Katairi, Edgarri eta Deyverssoni. Bestelakoak. 24.224 ikusle Anoetan, tartean Alaveseko mila jarraitzaile inguru.

Txanponaren alderdi banatan utzi zituen atzo Reala eta Alaves elkarren arteko derbiak, Anoetan. Aurrez zalantza asko sortuagatik, bide zuzenera itzuli zen Reala, eta merezita eskuratu zituen hiru puntuak. Irabazi ez ezik, gozatu eta gozarazi ere egin zuen gainera. Hasi eta buka, erritmo handian jokatu zuen, intentsitate handiarekin, eta amaierarako festa biribiltzeko modua ere izan zuen. Xabi Prietok, Willian Josek eta Velak sartu zituzten golak. Alaves, berriz, nahi eta ezin aritu zen une oro. Gasteiztik urrun orain arte erakutsitako irudirik txarrena azaldu zuen, eta etxera burumakur itzuli beste erremediorik ez zuen izan. Hala, gora begira jarri da Reala, hamahiru puntu baditu-eta sailkapen nagusian. Bere aldetik, hamar punturekin segituko du Alavesek.

Aurrez idatzita zegoen gidoia bete zuen partidak. Partidaren bila zelairatu zen Reala, ohiko estiloarekin, eta asmatu zuen. Azken metroetan fintasuna falta izan arren, ongi mugitu zuen baloia ezker-eskuin, eta Alavesek baloia hartzen zuenean ere jakin izan zuen suspertze lana egin eta talde sendo baten itxurari eusten. Alaves, berriz, kontraerasoaren zain egon zen, eta eroso jokatu zuen lehen minutuetan. Gainera, hark eman zuen partidako lehen abisua, baloi geldian. Torresek falta atera, eta Edgarren burukadari Rullik erantzun zion.

Hortik aurrera, joera bat eta bakarra hartu zuen lehiak. Pazientzia bidaide hartuta, bere horretan jarraitu zuten txuri-urdinek. Zelai erdian goraipatzeko lana egin zuten Illarramendik eta Zurutuzak, haiek gidatu baitzuten taldea. Eta 21. minutuan iritsi zitzaien saria. Carlos Martinezek eskuin hegaletik egindako erdiraketari erremate ezin hobea eman zion Xabi Prietok lehen zutoinean, aurrelaririk onenaren gisan. Atzora arte golik sartu gabea zen kapitaina, baina amaitu zuen lehortea. Lasaitasunaren gola sartu zuen.

San Mamesekoa gogoan

San Mamesen gertatu zena gogoan, bazen beldurra Realaren inguruan, 1-0 aurreratu ondoren ipurdia atzean sartuko ote zuen pentsatzea zilegi zen eta. Baina ez. Bigarrenez jarraian harri berarekin estropezu egiteari muzin egin zion Eusebiok. Zelai erdiko jokalariek intentsitate handiarekin jarraitu zuten lanean, eta Alaveseko jokalariek baloia hartzen zutenean arnasarik hartzeko aukera ez ematea izan zuten helburu. Hori bai, susto galanta hartu zuten zale txuri-urdinek 29. minutuan. Defentsan bigun jokatu ondoren, gasteiztarrak aise iritsi ziren Rulliren ate ingurura, eta Edgarrek lehenik eta Camarasak gero barkatu egin zuten. Aukera on askoak galdu zituzten alferrik. Hori bai, salbuespena izan zen hori. Reala askoz gehiago izan zen lehen zatian.

Ondorioz, bigarrenari begira, hamaikakoan aldaketa egin zuen Mauricio Pellegrinok. Torres erdilaria aldagelan utzi, eta Santos aurrelaria zelairatu zuen, Deyversson eta biek presioa goian egin eta arriskua sor zezaten. Baina zuhur jokatu zuen Realak. Baloia atzetik jokatuta atera zuen gehienetan, baina luze jo behar izan zuenetan ere ez zuen birritan pentsatu. Gehiago izan zen jokoan, eta Xabi Prietok bigarrena sartzeko aukera ere izan zuen. Dena den, kapitaina ez, Willian Jose izan zen 2-0ekoa sartu zuena. Ez nolanahi, gainera. Aldaratze bat jaso ondotik, Raul Navasek arean ipini zuen baloia, eta aurrelari brasildarrak kalitatea eta odol hotza azaldu zituen. Kontrol paregabea egin ondoren, defentsari aurrea hartu, Pacheco atezainaren gainetik baloia loratu, eta zutik ipini zituen Anoetako jarraitzaileak.

Vela, suspertuta

Gol horrekin erabat bideratuta utzi zuen norgehiagoka etxeko taldeak. Pellegrino saiatu zen bere jokalariak suspertzen, eta aldaketak ere egin zituen, baina alferrik. Egun txarra egokitu zitzaion Alavesi, eta aurrez marraztutako taktika praktikan jartzeko modurik ez zuen izan. Realak, berriz, bere horretan jarraitu zuen. Canales zelairatuta, zelai erdiari hauspoa eman zion Eusebiok, eta azken txanpan, gainera, festa biribildu zuen Velak. Oiartzabalen pase bikaina jasota, mexikarrak 3-0ekoa sartu zuen 87. minutuan. Golaz haratago, jokalaria suspertuta azaldu zen.

Bolada onari jarraipena eman eta behingoz bi garaipen segidan lortzeko aukera ona izango du Realak datorren jardunaldian, Leganesi egingo baitio bisita. Alavesek, berriz, Real Madril jasoko du, konfiantza berreskuratzeko aurkari gaiztoenetakoa.


Udako bi ikastaro

Udako bi ikastaro edo ekitaldiren berri jakin dugu azken aldi honetan. Bortzirietako Euskara Mankomunitateak antolatuta, udaleku irekiak izenen dira aurten ere Igantzin. Hasiera batean astean hiru egunez (astelehen, asteazken eta ortziraletan) 10:00etatik 13:00etara egiteko asmoa dago, uztailaren 17an hasi eta abuztuaren 11ra arte. Izena emateko epea ekainaren 12az geroztik zabalik dago Euskara Mankomunitetan (948.634125). Bertzalde, igeriketa ikastaroak ere izanen dira uztailean. Aurten arratsaldez emanen dira, 17:00etatik aitzinera. Uztailaren 3tik 21era arte iraunen dute eta izena emateko epea aste honetan berean akautuko da, ekainaren 16an hain zuzen. Beraz, parte hartzeko asmoa daukanak lehen bait lehen joan beharko du Herriko Etxera.


Gaztetxoak, haien gurasoak eta euskararekiko jarrera ikerketa gai

Nafarroako Mendialdeko Euskara Zerbitzuek hura egiteko laguntza teknikoaren kontratazio deialdia egin dute. Lana aurten eta heldu den urtean egin beharko da.

Iparraldeko Euskara Mankomunitateko, Baztango Udaleko, Bortzirietako Euskara Mankomunitateko, Malerrekako Mankomunitateko eta Sakanako Mankomunitateko Euskara Zerbitzuek ikerketa soziolinguistiko bat egiteko laguntza teknikoa kontratatzeko deialdia egin dute. Haren bidez euskara zerbitzuetako hurrengo urteetako plangintzak behar bezala diseinatzeko beharrezkoa den informazioa lortu nahi da.

Ikerketaz

Bost Euskara Zerbitzuek, zehazki, Mendialdean gaztetxoen artean euskararen egoera zein den aztertu nahi dute. Horretarako, 12 eta 16 urte bitarteko gazte eskolatu guztiei (DBHko ikasleak) inkestak egin beharko dizkiete. Euskararen etxeko erabilera, sare sozialak, hedabideak eta Internet eta bestelako galderak egin beharko zaizkie. Inkestak ikastetxeetan egin beharko dituzte. Ikerketak hartzen duen eremu guztiak 97 gelatan banatutako 1.835 ikasle dira. Haietatik 38 ikasgeletan dauden 728 gazte sakandar daude.

Azterketa kuantitatibo horrekin batera kualitatiboa ere egin beharko dute ikertzaileek. Hausnarketa bideratzeko dinamika parte-hartzaileak erabili beharko dituzten 16 urtetik beherako seme-alabak dituzten guraso euskaldun eta erdaldunekin. Dinamika horietan, besteak beste, jorratu beharrekoak dira: euskara (ez) transmititzea; euskara ez erabiltzeak edo erabiltzeak sorrarazten dizkien sentipenak edota non, norekin eta zertarako erabiltzen (ez) duten euskara.

Deialdiaren xehetasunak

Kontratuaren prezioa 16.400 eurokoa izanen da bi urterako, BEZ barne. Kopuru hori gainditzen dituzten proposamen ekonomikoak baztertuak izanen dira. Kontratuaren hartzaileak aurten 6.900 euro jasoko ditu eta gainontzeko 9.500 euroak heldu den urtean. Interesa dutenek euren proposamenak Sakanako Mankomunitateko Lakuntzako egoitzan irailaren 11ra arte aurkeztu ditzakete.


Zahartu bai baina gaixotu ez

Zahartzaroko gaixotasunik arruntenak aldatu egiten dira, gizonetatik emakumeetara. Kasu bietan tumore txarrak dira gehien ikusten diren prozesuak, baina arnas aparatuko minbiziak dira usuenak gizonen artean, eta bularrekoak emakumeetan. Odoleko zirkulazioarekin lotutako gaixotasunak dira heriotza eta ospitaleratze arrazoi nagusietakoak 65 urtetik gorako pertsonetan.

74-75 urtetik aurrera, ordea, ez da hainbeste tumore txar izaten eta gertatzen direnean ere tumore horiek garapen oso motelekoak izaten dira. Adin-tarte horretan gaixotasun kardiobaskularrak bihurtzen dira heriotza edo gaixotasun arrazoi nagusiak. Horregatik, zirkulazio eskasa da gizonezkoentzat ospitalean ingresatzeko arrazoi garrantzitsuena 65 urtetik aurrera. 80tik aurrera berriz, arnas arazoak. Diabetesa eta tiroideko edota giltzurruneko arazoak ere hartu behar dira kontuan adin horietan, guruin endokrinoak zahartzearekin lotuak dauden heinean. Agian ez dira aurrekoak bezain nabarmenak ospitaleratzeari edo heriotza tasari begira, baina gaitz kronikoak diren aldetik etengabeko arreta eta osasun laguntza eskatzen dute.

Begi-bistakoa den bezala, gorputza hondatuz doa adinak aurrera egin ahala, baina bizimodu osasuntsuak eta eguneroko jarduerak osasun arazo ugari arintzea lortzen dute. Horretarako komeni da adineko pertsonek aholku sinple batzuk jarraitzea:

- Ariketa neurri egokia mantendu behar da: egunero ibiltzea, gimnasia arina edo bestelako ariketak, leunak noski, ezinbestekoak dira.

- Elikadura, bizitzaren edozein sasoitan garrantzitsua baldin bada, are funtsezkoagoa da adineko pertsonentzat. Dieta egokiak osasun ona dakar.

- Kontrol medikoa ere beharrezkoa da. Kontuz automedikazioarekin.

- Arreta berezia eskaini behar zaie eroriko eta traumatismoei. 65 urtetik gorakoen % 34k, urtean gutxienez erorketa bat izaten du.

- Adimenez ere aktibo mantentzea ezinbestekoa da: irakurri, jendearekin hitz egin eta harremanetan jarri, telebista ikusi edo gurutzegramak egin. Horrek adimena bizkor eta bizi izaten lagunduko dizu.


Koktel: "Mutazio prozesuan dago taldea; hirukote bezala jarraitu edo gitarrista bat lortu"

Jazz musika jotzen duen talde bat aurkitu dugu oraingoan; Koktel da proiektuaren izena, eta bertan, jazz musika estandarra eta euskal kantuak batzen dira. Jazz musikari izateko trebezia handia behar da, bai instrumentuarekin, baita erritmoarekin eta inprobisazioarekin ere.

Bateriarekin, baxuarekin edo kontrabaxuarekin, gitarrarekin, saxofoi tenorrarekin eta klarinetearekin musika instrumentala egiten du azkenengo asteetan hirukote bihurtu den taldea. Musikari trebatuak dira denak, eta Aitor Etxagibel bateria jotzailearekin egon gara.

Zelan hasi zen taldea?

Proiektura batu den azkena izan naiz, eta, egia esan, kasualitate hutsa izan zen. Arrasate Musikalen nengoela, Herbie Hancock-en Watermelon man kantua jotzen zeudela entzun nuen, eta, jakin-minak jota, gelara sartzea erabaki nuen. Bertan, Zigor, Raul eta Karlos zeuden eta eurekin bat egitera animatu ninduten. Ba... ordutik hona, hiru bat urte pasatu dira.

Nondik dator Koktel izena?

Koktel izena jarri genion ezkontzetarako talde bezala egin genuelako eta bakoitza herri batekoa garelako. Ni Arrasatekoa; Zigor, saxo eta klarinete jotzailea, Bergarakoa; Karlos, baxu-jotzailea, Elorriokoa; eta Raul, gitarrista, Durangokoa. Kontua da orain Raul Thailandiara joan dela, eta, seguruenik, ez da Durangora bueltan etorriko denbora luzean. Beraz, taldea berregituratzekotan gaude; bi aukera ditugu, beste gitarrista bat hartu edo hirukote bezala jarraitu jazz psikodeliko antzeko zerbait egiten. Ikusiko dugu, ez dugu argi zer egin.

Zergatik jazz musika?

Oso gustukoa dugun musika da. Normalean, jazz estandarrak eta euskal kantuen moldaketak jotzen ditugu. Arrasate Musikalen eta Elorrion entseatzen dugu, eta Elorrion, adibidez, orain dela gutxira arte, Ateneo antzokian, jam saioak egiten genituen. Bertara kontserbatorioko hainbat ikasle joaten ziren. Bertan ere lau kantu grabatu genituen, baina ez ditugu kaleratu, guretzako gorde ditugu. Grabaturiko kantuen artean, bi sorkuntza propio, 105 eta Zerumugak daude, eta, bestetik, Araban bagara euskal kantua eta Mikel Laboaren Gaberako aterbea kantuak daude. Jazz musikaz gain, baina, blues eta funka ere jotzen ditugu.

Zein kantu jotzen dituzue zuzenean?

A night in Tunisia, Autumm Leaves, Charlie Parkerren kanturen bat... jazz estandarrak dira gehienak eta Real Book liburutik aukeratu ohi ditugu. Gure kantuetarako, ordea, Zigorrek idatzi ditu nomenklaturak eta horien gainean jotzen dugu.

Tarteka, gainera, kolaborazioak izaten dituzue.

Bai; besteak beste, Mario Fernandino saxo jotzailearekin eta Ruben Salvador tronpeta jotzailearekin jo izan dugu. Egia esan, ez da betiko talde kontzeptua; hau da, askotan, akonpainamendu lanak egiten ditugu Zigorrentzako edo kolaboratzaileentzako, jazz formatua dela esan daiteke.


EAJk Arabako foru gobernutik bidali du Aralar, aurrekontuak ez babesteagatik

Jabier Aspuru Gazteria eta Gizarte Sustapeneko diputatua bozketan abstenitu egin da, EAJk PSErekin adostu dituelako hurrengo urteko aurrekontuak. Aralarrek prentsaurrekoa egin du arratsaldean, eta "koherentziaz" jokatu duela azaldu dute.

Xabier Agirre (EAJ) Arabako ahaldun nagusiak foru gobernutik kanporatu du gaur Aralar, 2010eko aurrekontuak ez babesteagatik. Jabier Aspuru da Aralarrek gobernuan zuen kide bakarra, eta bozketan abstenitu egin da, EAJk PSE-EErekin adostu dituelako aurrekontuak. Gazteria eta Gizarte Sustapeneko diputatua izan da legealdi hasieratik.

2010erako aurrekontuak adostu ditu Diputatuen Kontseiluak, ezohiko bileran. 2.294 milioi euroko aurrekontua onartu dute. Batzarraren ondorengo agerraldian, Aralarreko kideari dimisioa aurkezteko eskatu diola azaldu du Agirrek. Aspuruk ez du halakorik egin eta horregatik gobernutik kanporatzeko erabakia hartu du Agirrek.

Gaur arratsaldean, prentsaurrekoa eman du Aralarrek, Donostian. Bertan, Jon Abril alderdiko koordinatzaileordeak Aralarrek "koherentzia politikoz" jokatu duela erran du. “Guk gobernu horretako kide izanik ez dugu ez Aldundi osoko, ez gure departamentuko aurrekontuak negoziatzeko eta eztabaidatzeko aukerarik izan”, salatu du. Gobernu "aurrerakoi eta abertzaleko" kideekin baino, PSErekin "lehentasunezko" harremanak nahiago izatea leporatu dio Abrilek EAJri. “EAJk ahaztu egin du Aralarrekin gobernatzen zuela Arabako Diputazioan. Ez du inolako begirunerik ez leialtasunik agertu bere gobernukidea izan den alderdi honekiko”, gaineratu du.

Abrilek babes osoa agertu dio Aspururi.


Santio Jaiak antolatzeko, aurreneko zitak

Santio Jaietarako gero eta gutxiago falta da, eta hori antolatzen hasteko, aurreneko bi bilerak deitu ditu Astigarragako Udalak. Ostegunean izango da aurrenekoa, eguerdiko 14:30etan, kultur etxeko areto nagusian. Bigarrenerako zita ere zehaztu dute; ekainaren 3an egingo dute, 19:00etan, udaletxeko batzar aretoan.


KRONOLOGIA/Ipar eta Hego Korea, banaketatik fisiora

1910. Japoniak Korea inbaditu zuen.

1945. Independentzia lortu eta Korea bitan zatituta gelditu zen. Sobiet Batasuneko Armada Ipar Korean ezarri zen, eta AEBetako Armada Hego Korean.

1948. Ipar Koreako Herri Errepublika Demokratikoa eratu zen.

1950. Hego Koreak independentzia aldarrikatu zuen, eta iparrak hegoa inbaditu zuen, «batasuna berreskuratzeko».

1953. Panmunjomgo armistizioa sinatu zuten. Bi milioi lagun hil ziren gatazkan.

1992. Indar Atomikorako Nazioarteko Erakundeko begiraleak onartu zituen Ipar Koreak.

1994. Kim Jong Il-ek hartu zuen presidente kargua. Plan atomikoa bertan behera utzi zuen, petrolioaren eta bi zentral nuklear eraikitzeko laguntzen truke.

1995. Arma nuklearrak egiteko moduko plutoniorik sortzen ez duten bi zentral atomiko eraikitzeko laguntza agindu zioten AEBek Ipar Koreari.

2002. Ipar Koreak egitasmo nuklearra zuela esan zuen Washingtonek urrian eta «gaizkiaren ardatzean» sartu zuen herrialdea. Petrolioa bidaltzeari utzi zioten AEBek. Yongbyongo zentral nuklearra martxan jarriz eta behatzaileak kanporatuz erantzun zuen Piongiangek.

2003. Arma Nuklearrak Ez Ugaltzeko Itunatik atera zen Piongiang. Sei herrialderen arteko negoziazioak hasi zituzten. Sei bonba atomiko egiteko adina plutonio zuela esan zuen Piongiangek.

2005. Arma nuklearrak bere defentsarako behar zituela esan zuen Ipar Koreak. Arma egitasmoa utziko zuela esan zuen Piongiangek, segurtasunaren eta erreaktore nuklear baten truke.

2006. Japoniarekiko negoziazioek huts egin zuten. Uztailaren 4an eta 5ean misilak probatu zituen Ipar Koreak, tartean AEBetaraino hel daitekeen bat. Urriaren 9an, bere lehen saio nuklearra egin zuen.


Egun handia txikientzat, Santueneko festetan

Jolasak, pintura lehiaketa, buruhandiak, bazkaria, txokolate jana, puzgarriak... Egun osoa haurrentzat larunbat honetan, Santueneko festetan.

Baina ekitaldioz gain, mus zaleen hitzordua bazkalostean. Gehienbat auzoko merkataritza eta ostalaritza establezimenduei esker, esku zabal dator Santueneko jaietako mus txapelketa. Karta jokoa, larunbat arratsaldeko 16:00etatik aurrera. Parte hartu asmo duzuenok ordea, 15:30etatik aurrera zabalik izango duzue izen ematea. Bikoteko, 20 euro ordaindu beharko da. Sariak, potoloak beste behin:

1. saria: bi txapel, bi trofeo, bi pertsonentzat afaria, bi marisko lote, onddo otar bat eta bi txanpain botila.

2. saria: bi trofeo, bi pertsonentzako afaria, zortzi txuleta, bi gazta eta bi txanpain botila.

3. saria: bi trofeo, lau txuleta eta bi txanpain botila.

4. saria: bi trofeo, baserriko bi oilasko eta bi txanpain botila.

Mus txapelketarekin batera, kantu afaria Josune Aranbururekin eta Xabi Tellok prestaturiko menu goxoa dastatzeko aukerarekin, eta gero Dj Van:

Irailak 20, larunbata

11:00 Haur jolasak eta pintura lehiaketa.

13:00 Buruhandiak.

14:00 Haur bazkaria (norberak bere bazkaria ekarri eta edariak eta postrea bertan).

16:00 Mus txapelketa (15:30-16:00 izen ematea).

16:00 Haurrentzako puzgarriak.

17:30 Txokolatada Zaharren Egoitzan.

19:00 Buruhandiak.

20:30 Kantu afaria Josune Aranbururekin.

00:00 Dantzaldia DJ Van-ekin.

Irailak 21, igandea

09:00 Usurbil Cup txapelketako partidak.

11:00 Toka txapelketa.

12:00 Hamaiketakoa txosnan.

14:00 Herri bazkaria.

17:00 Gorritiren show-a.

Ondoren, buruhandiak.

19:30 Piper dastaketa.

21:00 Festen amaierako traka.

Antolatzailea: Santueneako Jai Batzordea.


Lantegietara itzulera, zalantza askorekin

Covid-19 birusa dela eta, alarma eta etxeko konfinamendu egoerak indarrean jarraitzen badu ere, hainbat enpresa lanean hasiko dira datozen egunetan. Espainiako Gobernuak oinarrizkoak ez ziren aktibitate oro eteteko erabakia hartu zuen martxoaren 30ean, baina egunotan egindako adierazpenetan, martxoaren 14ko neurrietara egin du atzera, bai behintzat ekonomiari eta enpresei dagokionean. Bi asteko hibernazio edo erabateko etenaldiaren ondoren, aktibitateari ekin nahian daude hainbat enpresa eta lantegi. Langileen artean, ordea, kezka da nagusi, eta enpresak atzera martxan jartzeak duen arriskuaz ohartarazi dute hainbat adituk eta eragilek.

Goierriri dagokionean zalantzak dira nagusi. Gaur jai eguna izaki, bihartik aurrera hasiko dira lanean zenbait lantokitan. Irizarren esaterako, neurri bereziekin eta modu mailakatuan egingo dute; Aurreneko astean, bi autobus lineatan bakarrik ariko dira lanean, eta datozen asteetan pixkanaka ohiko kopuruetara itzultzea espero dute. Hine lantegiak berriz, ez du erabat eten bere aktibitatea; zerbitzu minimoetan aritu dira lanean, sekzio bakarrean; ostegunetik aurrera, ordea, lan jarduna beste arlo batzuetara zabaltzen joan dira, eta gaurtik aurrera, gainontzeko langileek ere lanera itzuli beharko dute. Orklin ere gutxieneko aktibitatean aritu dira, hainbat eskaerari irtenbidea emateko, baina bihartik aurrera ohiko martxan hasiko dira. Baita Indarren eta Laulagunen ere.

CAFen egoera bestelakoa da, jai egunekin osatu baitute pazko astea ere. Hala, hilaren 20an itzuliko dira lanera, nahiz eta jarduerak “pixkanaka” hasiko dituzten, “betiere ezarritasko segurtasun eta osasun-neurriak berez”. Azken asteetan galdutako lan orduak “lantegiko sail guztien artean modu kolektiboan” berreskuratzea planteatzen dute.

Lanera, maskarilekin

Pedro Sanchez Espainiako Gobernuko presidenteak atzo iragarri zuen 10 milioi maskarila banatuko dituztela garraio publikorako, lanera doazen herritarrek erabili ahal izan ditzaten. Baita lantegietara itzulera “seguruagoa” izan dadin, “jarduera protokolo bat” argitaratuko dutela ere. Beste prebentzio neurri bat, langileen artean gutxieneko 1,5 metroko distantzia mantentzearena izango da; hori bermatu ezin den kasuetan, maskarilekin lan egin beharko dute.

Lantegietara itzultzeak dituen arriskuen inguruan ohartarazi dute hainbat eragilek. ELA sindikatuak esaterako, Espainiako Gobernuak zein Eusko Jaurlaritzak lantegiak zabaltzeko hartutako erabakiak salatu ditu, oraindik ere “pandemia kontrolatzetik urrun” gaudela iritzita. ELAk egindako proposamenari “entzungor” egin izana leporatu dio Jaurlaritzari, eta egoera berriaren aurrean, “birusaren hedapena ez azkartzeko eta langileen osasuna bermatzeko lantokietan prebentzio neurri eraginkorrak izatea ezinbestekoa” izango dela dio. LABek ere ez du begi onez ikusi erabakia, eta “milaka langile lanera itzultzera behartuko” dituztela salatu dute. Garbiñe Aranburu idazkari nagusiak streaming bidezko agerraldia iragarri du gaur, 10:30erako.

Satse erizaintza sindikatuak berriz, “kasuen gorakada berri bat” eragin dezakeela uste du, eta olatu berri horri “gainezka dauden zentroek eta kasu askotan, lanerako babes nahikorik ez duten langileek” aurre egin beharko dietela.


Yon Oñatibia kalea itxita egongo da zenbait egun, lanengatik

Iberdrolak tutu bat sartu behar du Yon Oñatibia kalearen bukaeran (Landetxe aldera), eta hori dela eta, kalea itxita egongo da zenbait egun, bihartik hasita.

Herritarrek Rafael Pikabea kalea erabili beharko dute Ugaldetxora zein Arragua aldera joateko, Udaltzaingoko kideek jakinarazi dutenez.

Hala ere, Landetxen aparkalekua dutenek, ez dute arazorik izango bertara sartzeko. Aparkaleku publikorako sarrera ere irekita egongo da.


Elkarlan handi baten agurra

Gaur itxiko dute Iruñeko Auzolan liburu denda. Urteotan, kultura hedatzeko ekintza asko egin dituzte. Bizilagunentzat, auzoaren «xarmaren zati bat» desagertuko da.


Herri batzarra egingo dute gaur, ura eta saneamenduari buruz

Datorren ekainaren 30ean Altzoko Udala eta Gipuzkoako Urak SA Kontsorzioaren arteko hitzarmena amaitzen da. Hitzarmenaren arabera, azken hamar urte hauetan ur eta arazketa zerbitzuak «kudeaketa integrala» deituriko sisteman kudeatu ditu Ur Kontsorzioak Altzon.

Aurrerantzean zerbitzu hauek nola kudeatu erabaki aurretik, herritarren partaidetza sustatze aldera, herri batzarrak egitea erabaki du udalak. Lehenengo batzarra informatiboa izango da, azken 10 urteetako balantzea egiteko, eta horretarako Kontsorzioaren izenean Iñigo Elosegi joango da Altzora. Batzarra gaur izango da, 19:30ean, udaletxeko ekintza aretoan.


Zegamarrak Lourdesko bidaian

Lourdesera (Frantzia) bidaia ugari egin izan da eta egiten da Goierritik. Zegamako talde honek, 1964-65. urtean egin zuena adibide bat besterik ez da. Goiko lerrotik hasita, ezkerretik eskuinera, hauek dira argazkian ageri diren zegamarrak: Pio Berasategi, Txomin Alustiza, Juan Sarraoa, Pako Irastorza, ezezaguna, Xanti Arizkorreta, Jose Mª Apaolaza, Ramon Otaegi, Andre Arreyago, Jose Luis Arizkorreta, Jose Telleria, ezezaguna, Jose Mª Aldasoro, Antonio Aramendia, Juanita Azurmendi, Mª Angeles Urizar, Antonio Azurmendi, Santi Azurmendi, Javier Ormazabal, Rosario Ormazabal, Jose Guridi, Jose Luis Gorrotxategi, Mares Azurmendi, Arantxa Irastorza, Pilar Otaegi, ezezaguna, Nikolas Zabaleta, Beatriz Telleria, Jesus Berasategi, Mª Carmen Arizkorreta, Presentación Zabaleta, Begoña Artola, Iñazita Ormazabal, Mª Carmen Ormazabal, Mª Carmen Arrieta eta Encarna Azurmendi.


Gutxienez 60 lagun hil ditu Boko Haramek Nigeriako iparraldean

Gainera, azken egunotan beste 40 pertsona hil dira Gafa-gako eta Zangeko komunitateetan izandako hainbat erasotan.

Gutxienez 60 lagun hil dira Bornoko eta Adamawako estatuetan, Nigeriako iparraldean, Boko Haram talde jihadistak egindako hainbat erasotan, zenbait lekuko jakinarazi dutenez.

Matxino nigeriarrek gutxienez 20 lagun hil dituzte ostiral honetan Chibok udalerritik hurbileko komunitateetan. Hor bertan 200 neskatotik gora bahitu zituzten joan den apirilaren 14ean. Oraindik ez dakite non dauden neskato horiek.

Hainbat zaindarik azaldu dutenez, jihadistek Layhawul, Gatamarwa eta Makalamako herrixkak eraso egin dute, Bornoko estatuan, eta "jendearen aurka tiro egin zuten, janaria eraman eta etxebizitzak erre zituzten".

Gainera, azken egunotan gutxienez beste 40 pertsona hil dira Gafa-gako eta Zangeko komunitateetan izandako hainbat erasotan. "Ostegunean Boko Haram taldeko ehunka kidek gure herrixkei eraso egin zieten. Herrixkaren parterik handiena erre zuten, eta gure janaria eta animaliak eraman zituzten", salatu du Bala Ahmed herritarrak.

Ahmedek azaldu duenez, matxinoak Sambisa basotik ihes egiten ari ziren, azken egunotan Nigeriako Armadak horien atzetik zebiltzalako.

Boko Harameko terrorismoaren aurka borrokatzeko zabaldutako indar militarra handia izan arren, talde jihadistaren erasoak areagotu eta Nigeriako mugatik haratago zabaldu egin dira (Niger, Txad eta Niger).

Milizia erradikalaren buru Abubakar Sekauk Nigerian estatu islamikoa ezartzeko borrokarako deia egin du, eta Armadaren eta herritarren aurkako erasoak jarraituko direla hitzeman du.


Haziaren egun jendetsua egin dute Lekarozen

Baztango agroekologia eskola herritarraren baitan, sagardoen dastaketa ere eginen dute martxoaren 17an

Gero eta errotuago dagoen Haziaren Egunaren aurtengo ospakizuna Lekarozen, larunbatean egin berri dute. Deialdiari erantzunez, gaian interesaturiko hamarnaka jende bildu ziren, iaz Erratzun egindako saioari segida emanez.

Eguerdi aldean, giro eguzkitsu eta atseginaren arrimuan, eskola ireki berriaren aitzinaldean, haziak trukatzeko paratutako mahaian gisa guztietako haziak elkartrukatu ahal izan ziren: banabarrak, artoa, kalabaza... Eta adin desberdinetako jendeak, herrikoak eta eskualde guztikoak, haziei buruzko kezka beretsuarekin eleketa gozoan aritu ahal izan ziren. Egunaren muina hazien elkartrukea izanagatik, goizean Elutseko minditza komunalean fruta-arbolen neguko txerto ikastaroa egin zuten. Ruth Peña eta Iban Larratxearen eskutik harat hurbildutakoek amu teknikak ikasi ahal izan zituzten, bai betiko moduan: behi kaka, buztin eta trapuarekin eta ore komertzial eta zinta aislantearekin ere bai. Eguna borobiltzeko Jakoba Errekondoren mintzaldi jendetsua egin zen. Usurbildarrak eskolarat bildutako berrogei lagunen kezka eta gelderei jakintza handiarekin erantzun zien.

Aurtengo Haziaren eguna Baztango agroekologia eskola herritarran baitan egin da, Hazitik Hoziek eta Legate elkarteak antolaturik. Haziaren eguna urtero herriz aldatzeko hartutako erabakiaren ondotik, aldiro jende desberdina bildu eta inplikatzeko ahalmena erakusten ari da eta, horren bidetik, bertako haziak berreskuratu eta ez galtzeko kezka neurri batean jendarteratzen.

Sagardoen dastaketa hilaren 17an

Agroekologia eskolaren egitarauan barnean, heldu den ortziralean, martxoaren 17an, Jo ala Jok antolaturik bertako sagardoen dastaketa eginen da Arizkungo Gamioxarrean dolarean. Dastaketa enologoen laguntzarekin eginen da, 19:00tatik aitzinerat, merendu-afari giroan.


Arrazakeriak Alemanian gora egin duela ohartarazi du ikerketa batek

Arrazakeriarekin lotutako salaketak %10 hazi dira, Alemaniako Diskriminazioaren Kontrako Agentzia Federalaren esanetan. Luzera begira «gizarte kohesioa arriskuan» jar dezakeela nabarmendu dute


Gabonetako kontzertua, bihar

Kontzertua izango da bihar, 19:00etan, Ereñotzuko San Antonio parrokian. Bertan ariko dira Txirrita eskolako ikasleak, Doinu Zale eskolako ikasleak, eta Ozenki abesbatza. Merienda izango da.


Friendshipek Europako Parlamentuko baliabiderik erabili ote zuen ikertzeko eskatu du PPk

Taldeak legebiltzarretik laguntza "logistiko edo administratiborik" jaso al zuen argitu nahi du Ramon Luis Valcarcel Europako Parlamentuko presidenteordeak.

Asteazkenean bilera egin zuen Europako Parlamentuko Mahaiak, eta han egin zuen eskaria Valcarcelek, legebiltzarreko PPko taldeak jakinarazi duenez. Larritzat jo du Basque Friendshipen gisako talde ez-ofizialek Europako Parlamentuaren baliabideak erabiltzea "bere kideek zabaldutako mezuak auzitan jartzen badute Espainia bezalako estatu demokratiko baten sistema judiziala".

Valcarcelek kritikatu du Friendshipek Arnaldo Otegi Sortuko idazkari nagusi eta preso ohia "bakearen defendatzaile" gisa aurkeztu duela eta "bidegabetzat" jo zuela haren kartzelaldia: "Otegi ez da bakearen defendatzaile bat, Europako Batasuneko Zuzenbide Estatu bateko auzitegi batek zigortutakoa baizik, besteak beste, ETA erakunde terroristako kide izateagatik, agintari graduan".

Martin Schulz Europarlamentuko presidenteak adierazi du auzia aztertuko dutela, eta Valcarceli esan dio ondorioak jakinaraziko dizkiola.

Euskal Herriko bake prozesua sostengatzeko asmoz 2006an sortutako europarlamentari taldea da Friendship. Gaur egun, Mark Demesmaeker, Martina Anderson, Ian Hudghton, Tatjana Zdanoka, Jill Evans, Ramon Tremosa, Lynn Boylan, Lidia Senra, Josep-Maria Terricabras, Jose Bove, Bart Staes, Matt Carthy, Helmut Scholz eta Liadh Ni Riadak osatzen dute.


Lehiaketa eta kontzertuak nagusi Urduñako aratusteetan

Otsailaren 14tik 17ra ospatuko dira aratusteak Urduñan. Arizgoiti berbenak abiatuko du festa 17:30ean, 18:30ean inauterietako desfilea egongo delarik. Mozorro lehiaketan izena-emateko aukera 17:00etatik 18:00etara egongo da Foru Plazan.

Mozorro lehiaketa

Txapelketaren baitan taldeka eta banaka sarituko dira mozorrorik onenak. Kategoria indibidualean lehen saria bakarrik banatuko da. Helduen mailan 50€ banatuko dira, eta haurrenean 30€. Taldekako lehian, aldiz, helduek 85 euroko saria eskuratzeko aukera izango dute, haurrek 80€ eta gazteek 85€. Sari banaketa 19:30ean izango da.

Otsailaren 15ean, berriz, Santa Zezilia bandaren kontzertua egongo da Foru plazan. Ez edonolakoa, gainera, egun berezia izaki mozorratuta oholtzaratuko baitira. Otsailaren 17an bukatuko dira Urduñako aratusteak, 17:00etatik aurrera Foru Plazan egongo den txokolatada eta erromeriarekin.


Sarean 110 lagun izena emanda, 9. Baxurde Krosserako

Ohi den moduan, Baxurde Txiki Usurbilgo Triatloi Taldeak iganderako antolatu duen probarako izen emate kopuruak gorantz egin du nabarmen azken egunotan. Kirolprobak.com atarian soilik, ostegun goiz honetarako 110 ziren inkripzioa bideratua zuten lagunak, horietatik 29 usurbildar. Web orrialde horretan edota Oiardo Kiroldegian bidera dezakezue inskripzioa, irailaren 16ra arteko epea duzue. Gogoan izan, 300 lasterkarirentzako lekua egongo da aurtengo edizioan. Eta bi lasterketa aukeran; 10,75 eta 5,2 kilometrotako ibilbide bana. Amaieran sari banaketa eta zozketak.

9. Baxurde Krossa

Eguna: irailak 18, igandea.

Abiatzeko hitzordua: 10:30, frontoitik.

Zehaztasunak: "Bi distantzia aukeran! Ibilbidea laburra buelta bakarrean egin beharreko 5,2 kilometroz osatzen da, guztiak ere asfalto, hormigoi edo harri-txintxarreko bideetan. Luzea berriz 10,75km distantzian izango da. Herriko kaxkoa eta baserri bideetatik igarotzen da froga eta gehienean laua izango da. Irteera eta helmuga herriko frontoian izango da. Baxurde Kros Txikia ere egingo da".

Zerbitzuak:

- Parte hartzaile guztientzat asegurua.

- Probaren erdian ur-hornidura (10,75km distantzian).

- Froga amaieran hamaiketakoa.

- Dutxa zerbiztua kiroldegian bertan.

Sariak:

- Lehen hiru gizon-emakumezkoentzat saria (10,75km distantzian).

- Parte hartzaile guztientzat oparia.

- Parte hartaile guztien artean zozketa Usurbilgo jatetxe ezberdinetan.

Zozketa parte hartzaileen artean:

- Arrospide kutixi otarra.

- Kentuenen bazkaria 2 lagunentzat.

- Patrin bazkaria 2 lagunentzat.

- Olarrondon bazkaria 2 lagunentzat.

- Artzabalen bazkaria 2 lagunentzat.

- Laukoteko 2 tarta.

- Marijen erropa erosteko 50€ko bi bale.

- Mariscos Bruñoko marisko otarra.

- Kirolari profesionalek sinaturiko arropa.

Izen ematea: aurrez kirolprobak.com atarian, irailaren 17ko eguerdiko 12:00ak arte. 10 euro txip horiarekin, 12 euro txip zuriarekin. Gehienez, 300 lasterkarirentzako lekua.

Informazio gehiago: http://www.facebook.com/baxurdetxiki.triatloitaldea

Antolatzailea: Baxurde Txiki U.T.T.

Izen emana duten usurbildarrak

Aitor Agirre Zapirain

Aitor Arruti Beldarrain

Joseba Bengoetxea Mendizabal

Xabier Carbayeda Etxeberria-Berreiarza

Cesar de la Fuente Garcia

Iker Delgado

Axier Dominguez Prieto

Iñaki Etxebarria Orbegozo

Saioa Erro Aizpurua

Iñaki Gerica Juan

Jose Manuel Iñarra Ferreira

Oinatz Iparragirre Arregi

Floren Lantz Bordagarai

Karmele Lizeaga Alcantara

Darwin Morales Guevara

Ander Orena Irureta

Joxemari Portu Azpiroz

Eneko Portu Irasuegi

Jokin Rezola Mendikute

Arturo Rojas Pedrini

Guiller Rueda Etxeberria

Ivan Sancho

Maier Tapia Alkorta

Jon Mikel Zabala Arizmendi

Jokin Zubiaur Blasco

Mikel Zubigaray Morillas

Olatz Zuloaga Segurola

Gaizka Zumeta

Eñaut Zuriarrain Urdanpileta


Txorierriko 16. Ipuin Lehiaketa

Txorierriko Zerbitzuen Mankomunitateak Txorierriko 16. Ipuin Lehiaketa jarri du martxan. Lanak Txorierriko liburutegietan edota Mankomunitatean bertan aurkeztu ahal dira azaroaren 29a baino lehen. Lehiaketak bost kategoria ditu: A kategoria, 7 urtera arte; B kategoria, 8-9 urte; C kategoria, 10-11 urte; D kategoria, 12-15 urte; E kategoria, 16 urtetik gorakoak. Lanak euskaraz idatzi behar dira eta gaia librea da. Luzerari dagokionez, ipuinek ezin izango dute lau orrialde baino gehiago eduki, eta parte-hartzaile bakoitzak lana bakarra aurkezteko aukera izango du. Epai-mahaikideek besteak beste imajinazioa, sormena eta aurkezpena izango dituzte kontuan.


Kirmen Uriberen 'Mussche' japonierara itzuliko du Tokio Hakusui Sha argitaletxeak

Nami Kanekok egingo du itzulpena, euskaratik zuzenean. Ez da Tokio Hakusui Sha argitaletxeak japonieraz argitaratuko duen Uriberen lehenengo lana: 2012, urtean Bilbao-New York-Bilbao (Espainiako narratiba saria jaso zuen) bere lehen eleberria argitaratu zuen, eta eta Mainichi egunkariak eta Vogue Japan aldizkariak urteko liburu onenen artean hautatu zuten.

Halaber, Kirmen Uriberen zazpi poema argitaratu ditu Japoniako poesia aldizkari garrantzitsu batek, Shichosha izenekoak. Poemak, Ibaia, Bisita, Ezin esan, Lehendakaria deserrian, Hizkuntza bat, Urrezko eraztuna eta Aparte-apartean dira, eta horiek ere Nami Kanekok itzuli ditu euskaratik.

Musshce eleberriak kritika onak jaso ditu argitara eman zenetik. 2013ko maiatzean, esate baterako, Nafarroako ikasleen eleberririk bozkatuena izan zen, Jul kanpainaren barruan. Bestalde, ikuskizunera ere eraman dute eleberriaren mamia, Wim Mertens musikariak eta Uribek berak. 2014ko martxoaren amaieran estreinatu zuten Bilboko Arriaga antzokian eta Donostiako Kursaal aretoan. «Alde batetik musika dago, eta beste alde batetik liburua dago, baina gure anbizioa da bi esparruetako elementuak erabiliz hirugarren gauza bat sortzea, musikaz soilik eta hitzez soilik azaldu ezin dena». Horixe Wim Mertens musika konpositore flandriarrak eta Kirmen Uribe ondarrutarrak beren buruei jarri zieten erronka.


Silvio Rodriguezek belodromoan joko du apirilaren 3an

SIlvio Rodriguez musikaria.

Silvio Rodriguez Kubako musikari eta abeslaria Donostian izango da. Anoetako Belodromoan joko du 2016ko apirilaren 3an. Amorios bere diskorik berrienaren kantuak eta diskografia oparoko klasiko betierekoak eskainiko ditu Rodriguezek. Donostiako kontzertuan, bira osoan bezala, Trio Tovarroco (Rachid Lopez, Cesar Bacaro eta Michael Elizalde), Niurka Gonzalez flauta- eta klarinete- jotzailea, Oliver Valdes perkusio-jotzailea, Jorge Reyes kontrabaxua, Jorge Aragon pianista eta Emilio Vega bibrafono-jotzailea izango ditu lagun.

Sarrerak abenduaren 22an jarriko dituzte salgai, 36, 42 eta 52 euroan. Kutxabankek zerbitzuetan erosi ahal izango dira: www.kutxabank.es eta Kutxabanken kutxa automatikoetan.


Euskal Jaia antolatzeko deialdia herriko taldeei

Datorren abuztuaren 9an ospatuko da Euskal Jai eguna. Ohikoa denez, herri bazkaria eta sagardo dastaketa izango dira egitarauaren barne, eta bietan ere taldeentzako moduko lana aurreikusi du Udalak. Hemen xehetasunak:BAZKARI HERRIKOIA ZERBITZATZEA: talde batentzat lana

Lan honetako ezaugarri nagusia da 400 laguni herri bazkaria zerbitzatzeko beharrezkoak diren azpiegiturak eta tresnak ezartzea, bazkaria atera, txartelak kendu eta karpara sarrerak zaintzea, eta baita ondorengo txukuntze eta jasotze lanak.

Guztia kultur sailaren ordezkariekin eta herri bazkariko sukaldari taldearekin lotuko da.

SAGARDO DASTAKETA

10 sagardotegitako sagardoa eskainiko da, eta horretarako aurrez edalontziak salduko dira.

Hala, taldearen lana izango da egun horretan postuak ezartzea, basoak saldu eta sagardoa banatzea, eta aurrez eta ondoren beharrezko lanak.

IZENA EMATEKO EPEA

uztailaren 10etik 26ra arte, Alondegia kultur etxean. 943861056 / kultura@zumaiakoudala.net

Izen ematearen arabera taldeei bilera batera dei egingo zaie eta beharrezko azalpenak eman. Taldeen arteko zozketa bilera horretan egingo da.

Nor aurkez daiteke?

Zumaiako herria edota bere biztanleen onurarako, kirol, kultur edo gizarte mailan, etekin ekonomiko propiorik gabe, modu iraunkorrean lan egiteko eratu diren elkarteak.

Elkarte hauek Udalak herriko taldeen artean diru-laguntzak emateko ordurako onartutako oinarri berak bete beharko dituzte (Gizarte Segurantzarekin eta Ogasunarekin zorrik ez dutela ziurtatu).

Horrez gainera, euskaraz jarduteko gai izan beharko dute, eta, batik bat Sagardoa banatzeko orduan, ez dira adin txikikoak izango.


Laudioko Igeriketa Kluba, ur handitan murgiltzeko prest

Txapelketaz txapelketa dabiltza Laudioko Igeriketa Klubeko kideak. Iragan asteburuan Arabakoan egon ziren, eta asteburu honetan Irun eta Iruñeara joango dira, Euskal Herrikora. Espainiako Txapelketa izango dute helburu.

Hasi da txapelketen denboraldia Laudioko Igeriketa Klubeko kideentzat. Iragan asteburuan Arabako Txapelketan aritu ziren klubeko igerilari federatuak, eta hainbat marka erdietsi zituzten. Iraia Andinok eta Beñat Gutierrezek 4. eta 3. postuak lortu zituzten, hurrenez hurren, infantil kategorian. Gazteen kategoria absolutuan, aldiz, Asier Sanchez bigarren geratu zen eta Mikel Lopez hirugarren.

Asteburu honetan beste zita bat dute igerilariek: Euskal Herriko Neguko Txapelketa. Iruñeara joango dira Klubeko bost kide (Zugaitz Ortiz, Asier Sanchez, Ainhoa Ugarriza, Iraitz Duarte eta Mikel Lopez), junior-absolutu kategorian lehiatzera. Beste bi igerilari (Beñat Gutierrez eta Iraia Andino) Irunean arituko dira, infantil kategorian.

Badituzte beste erronka batzuk ere. Beñat Gutierrez, adibidez, Espainiako Txapelketan arituko da, 400 metro libretako kategorian. “Ez dut helburu zehatzik, baina saiatuko naiz marka ona lortzen”, adierazi du igerilari laudioarrak.

Arabako Txapelketan lehiatu ziren iragan asteburuan, eta honetan Euskal Herriko Txapelketan arituko dira

Denboraren aurka lehian

Iraia Andino, bere aldetik, Udako Espainiako Txapelketa du helburu, baina bertara joateko bere marka bost segundotan hobetu behar du. “2,21 minutukoa da nire marka, baina 2,16ra iritsi behar naiz”. Hori da igerilarien aurkari handiena: denbora. Ondo daki hori Iraitz Duartek. Ezingo da lehiatu Euskal Herriko Txapelketan 200 metro krol kategorian, segundo batera geratu delako. Hala ere, aukera izango du 1.500 eta 400 metro krol eta 200 metro estilo librean kategorietan aritzeko.

102 kidek osatzen dute guztira Laudioko Igeriketa Kluba. Eskolarteko kategorian aritzen dira horietako 42. Beste zazpi federatuak dira, eta arestian aipatutako norgehiagoketan aritzen dira. Lanegun guztietan dituzte entrenamenduak, eta astelehenetan saio estra bat egiten dute arratsaldez, ariketa fisikoa egiteko igerilekutik kanpo.

Goizeko seietan entrenatzen dute igerilari federatuek, arratsaldez ez dagoelako espazio nahikoa igerilekuan

Espazio gehiagoren beharra

Goizeko 05:30ean esnatu egiten dira egunero (astelehenik ostiralera) klubeko igerilari federatuak, seietan igerileku barruan egoteko. Ordu horretan entrenatu behar dute, arratsaldez ez dagoelako espaziorik igerilekuan. “Esfortzu handia egin behar da horretarako, eta zaila da jarraikortasun mantentzea”, adierazi du klubeko entrenatzailea de Iraia Escandonek.

Klubeko zuzendariek ere azpimarratu dute espazio falta dagoela. “50 pertsonako itxaron zerrenda dugu datorren denboraldirako, ezin dugu jende gehiago jaso taldean”. Klubetik azaldu dute asko eskertzen dutela udalaren prestutasuna, “baina ez da nahikoa, oso txiki geratzen zaigu espazioa”. Hori dela eta, kiroldegi berri baten beharra dagoela aldarrikatu dute.

“Unibertsitatean hasten den jendeak taldea utzi behar izaten du, ezin delako bertaratu goizeko ordutegian”, azaldu du Escandonek. Hala ere, entrenatzailea pozik dago federatuen taldeak lortuta emaitzekin: “Zazpi dira, eta zazpiek lortu du Euskal Herriko Txapelketan aritzeko txartela”.


Jaurlaritzak 500.000 euroko hitzarmena sinatu du Caritasekin

Urte bukaerara arteko akordioa da, baina luzatuko du «laguntza horren beharra dutenak dauden bitartean»

Eusko Jaurlaritzak 500.000 euroko hitzarmena sinatu du Caritasekin, diru sarrerak bermatzeko sistemak herritarrentzat jasotzen dituen eskubideak osatzeko. Diru hori Caritaseko harrera zerbitzurako eta bestelako diru laguntzarik jasotzen ez duten pertsonei babesa emateko baliatuko dute. Urtea bukatu arteko iraupena du hitzarmenak, baina «laguntza horren beharra duten pertsonak dauden bitartean» luza daitekeela adierazi du Gemma Zabaleta Gizarte Gaietarako sailburuak. Jaurlaritzaren laguntza horretatik dirua jasoko duten pertsonek lan egiteko edo trebatzeko prest egon beharko dute, salbuespenak salbuespen.


Marokok Saharan sartzea eragotzi dio Euskal Fondoaren misio bati

Delegazioa hegazkinetik jaitsi eta berehala atxiki dute. Pistan ordubete itxaron eta gero, Lanzarotera zihoan hegaldi batean sartu dituzte.

Covadonga Solaguren diputatu arabarra buru zuen Euskal Fondoaren misioari ekialdeko Saharan sartzea eragotzi diote Markoko agintariek.

Arabako Foru Alduandiak jakinarazi duenez, hegazkinetik jaitsi eta berehala atxiki dituzte eta pistan ordubetez egon ondoren, Lanzarotera zihoan hegaldi batean sartu dituzte.

Euskal Fondoaren kideek Marokok "nazioarteari sahararren egoeraren berri eman nahi dutenei oztopoak jartzen jarraitzen duela" salatu dute.

Misioa Ainhoa Beola zinegotzi donostiarrak, Peio Lopez de Munain gasteiztarrak eta Juan Jose Olaizola Usurbildarrak osatzen zuten. Euren asmoa ekialdeko Saharako lurraldean nazioarteko begiraleak eta hedabideak egotea exijitzea zen, informazio "egiazkoa eta independentea" bermatzeko.


Tunnel of Love

Ernesto Sabato hil da, eta lehen gonbidatuak Westminsterrera iristen hasi dira. Ernesto Sabato hil da, eta Indaux eta Muebles Artetxe dira aurtengo “plaieroetako” irabazleak. Ernesto Sabato hil da, eta nik neure burua nahiago dut bakardadez jantzita, joera jakin bati atxiki gabea. Ernesto Sabato hil da, eta atzerriko errege-etxeetako kideak iristen hasi dira. Ernesto Sabato hil da, eta Elgoibarko kaleak bete egin dira Arnaldo Otegi aska dezatela eskatzeko. Ernesto Sabato hil da, eta tenperaturak gora egingo du, eta eguzkiarekin batera lainoak izango dira goizean; arratsalderako euri zaparradak ere iragarri dituzte meteorologia zerbitzuek. Ernesto Sabato hil da, eta Athleticeko jokalari batek sinatuko luke txarto jokatu eta gelditzen diren partidak irabaztea. Ernesto Sabato hil da, eta gonbidatuetako bat gurpilezko aulki batean iritsi da abade-etxera. Ernesto Sabato hil da, eta Europak isuna jarri die Kantauriko arrantzaleei, berdel gehiegi arrantzatzeagatik. Ernesto Sabato hil da, eta zazpi pertsona hil dituzte Iraken hainbat erasotan. Haien artean, neska txiki bat. Ernesto Sabato hil da, eta Hego Euskal Herrian langabeziak goraka jarraitzen duen beste datu bat jakin da gaur. Ia bost milioi langabe daude Espainian. Ernesto Sabato hil da, eta munduko menestra handiena egin dute Tuteran, 2.040 kilogramokoa; Guinness errekorren liburuan sartu da. Ernesto Sabato hil da, eta William printzea eta Harry printzea Clarence House jauregitik atera dira. Ernesto Sabato hil da, eta Japonian, ikerketa batean, erradiazioa atzeman dute bertako ekialdeko eta ipar-ekialdeko zazpi amaren bularreko esnetan. Ernesto Sabato hil da, eta Uxue Alberdik Mea culpa nobela eman du argitara. Ernesto Sabato hil da, eta Eliza katolikoak dohatsu izendatu du Joan Pablo II.a. Moja bati parkinson gaixotasuna sendatu izana hartu du zientziak azaldu ezin duen ekintza gisa. Ernesto Sabato hil da, eta Afrikan 40.000 haur hiltzen dira urtero “gastroenteritis” huts batengatik. Ernesto Sabato hil da, eta emakume bat atxilotu dute Iruñean, lan egiten zuen etxean bitxiak lapurtzeagatik. Ernesto Sabato hil da, eta ETA erakunde armatuak gutun baten bidez jakinarazi die euskal enpresa-buruei bukatu duela iraultza zerga, ez diela diru gehiagorik eskatuko. Ernesto Sabato hil da, eta musika hasi da eta emaztegaia aitarekin abadian sartu da. Pippak beloa lurrean utzi du. Ernesto Sabato hil da, eta Gorenak Bilduren zerrenda guztiak legez kanpo uztea erabaki du. Ernesto Sabato hil da, eta Espainiako Gerra Zibilean, Francoren agindupean, hil zituzten milioi bat lagunen heriotza ez du PP alderdiak publikoki salatu oraindik. Ernesto Sabato hil da, eta Williamek bizkarra eman dio Kateri, Harryk, berriz, irribarretsu begiratu dio Middletoni. Ernesto Sabato hil da, eta ONCEren zozketak 350.000 euro banatu ditu Basaurin. Ernesto Sabato hil da, eta Printzeak emazteari eraztuna jartzeko zailtasunak ditu. Ernesto Sabato hil da, eta inkesta guztien arabera Rajoyk gehiengo absolutua lortuko du Espainiako hauteskunde orokorretan. Ernesto Sabato hil da, eta zaldi-gurdia Londresko kale nagusiak zeharkatzen hasi da. Jendea txaloka. Ernesto Sabato hil da, eta Zarautz eta Getaria arteko pasealekuko zuloa konpondu dute. Ernesto Sabato hil da, eta Katherine eta William balkoira atera dira. Azkenean, musua. Ernesto Sabato hil da, eta Obamak dio Bin Laden hil dutela, “justizia” egin dutela. Ernesto Sabato hil da, beste musu bat, eta jendeak txalo egin du.


Marte planetako Olinpia Mendia igo, Irundik mugitu gabe

Erlaitz mendia, Aiako Harrian.

Irungo Txirrindulari Elkarteak erronka solidario berezi bat antolatu du biharko (hilak 7). Nestor Arana klubeko bazkideak orain arteko erronkarik zailenari ekingo dio: Marte planetako Olinpo Mendia (Olympus Mons) igotzea. Txirrindularia ez da Martera joango noski; Aiako Harriko Erlaitz mendia izango da igoeraren agertokia, eta 21.000 metro baino gehiagoko igoerari aurre egin beharko dio. Horretarako, 51 bider egin beharko du ibilbide osoa.

Elkartearentzako dirua lortzeko ekitaldia izango da. 3:00etan ekingo dio ibilbideari Aranak, eta igande eguerdian amaitzea espero du. Irundar guztien artean Erlaitzera gerturatzeko deialdia luzatu dute txirrindulari elkartetik. Giroa alaitzeko, pintxo potea egingo dute, eta iganderako, tortilla patata lehiaketa antolatu dute.


Modu alaian, euskera lan munduan bultzatzeko aukera

Buruntzaldea osatzen duten sei Udalek, hau da, Hernani, Andoain, Astigarraga, Lasarte-Oria, Urnieta eta Usurbilek, kanpaina berri bat jarri dute martxan lan munduan euskera bultzatzeko. Ezetz Asmatu bost gezur borobilak joko interaktiboa, hain zuzen. Euskera Zerbitzuetako ordezkariek azaldu dutenez, joko honen bidez, Hizkuntza-kudeaketaren onurak herritarrei modu alaian erakutsi nahi dizkiete.

Saria: euskera erabili eta

aberasteko joko bat

Buruntzaldeko herrietako toki ezberdinetan, hala nola, industriguneetan, ikastetxeetan, euskaltegietan, sindikatuetan eta euskera elkarteetan parte hartzeko fitxak egongo dira, 5 gezurrak asmatu eta zozketan parte hartu izenekoak. Parte hartzaileak maiatzaren 27ra arte izango du aukera fitxa bete eta herri bakoitzeko Euskera Zerbitzuan entregatzeko. Bakoitzak, erantzunaz gain, izen-abizena, eta harremanetarako telefonoa eman beharko ditu fitxan.

Sariari dagokionez, euskera erabili eta aberasteko joko bat banatuko da herri bakoitzeko asmatzaileen artean. Maiatzaren 28an aukeratuko dira saridunak. Ondoren, telefonoz deituko zaie, irabazi dutela jakinarazteko, eta saria noiz eta non emango zaien gogorarazteko. Antolatzaileek parte hartzera animatzen dituzte herritarrak.


"Euskara Zine Aretoetara" programa

Plaentxi Herri Ikastetxeko ikasleek euskarazko 3 pelikula ikusiko dituzte Udaleko Hizkuntza Politikaren Batzordeak antolatzen duen "Euskara Zine Aretoetara" programari esker.

Herriko ikasleei zineaz euskaraz disfrutatzeko eta hainbat gairen gaineko lanketa egiteko aukera ematea du helburu moduan "Euskara Zine Aretoetara" programak.

Programa hau Tinko enpresak kudeatzen du eta duela 3 urtetik hona eskaintzen da Soraluzen, Udaleko Hizkuntza Politikaren Batzordeak eta aipatutako enpresak sinatutako hitzarmenari esker.

Herriko haur eta lehen hezkuntzako ikasleek hartzen dute parte programan, eskola orduetan Herri Antzokira pelikulak ikustera jaitsiz.

Pelikula ikusi ondoren, pelikulan ikusi eta entzundakoak unitate didaktiko baten bitartez lantzen dira ikastetxean.

Aurtengoan 3 pelikula hauek ikusiko dituzte ikasleek:

- Haur Hezkuntza: "Pim & Pom".

- Lehen Hezkuntzako 1,2,3 mailak: "Alfonbra magikoa".

- Lehen Hezkuntzako 4,5,6 mailak: "Paddington 2".


Igor Anton: 'Garaipena baino gehiago aldeak ateratzea nuen helburu'

Euskal txirrindularia pozik azaldu da gauzak ondo ateratzen ari zaizkiolako Espainiako Vuelta honetan.

Espainiako Vueltako hamaikagarren etapako irabazlea izan den Igor Anton (Euskaltel-Euskadi) txirrindulariak adierazi du ez zuela etapa garaipenean pentsatzen aldeak ateratzean baizik.

"Ezequiel Mosquerak erasoa jo duenean kosta egin zait lasterketan sartzea, baina gero pixkanaka aurrerantz joan naiz garaipenean pentsatu gabe eta harrapatu egin dut. Ondoren etapa garaipenaz gozatu ahal izan dut", adierazi du.

"Ez da nire egunik onena izan, baina azkenean ondo aurkitu naiz eta sari bikoitza izan dut etapa garaipenarekin eta liderraren elastikoa lortzearekin" esan du Antonek Palera igoeran sofritu egin duela baieztatuz.

Igor Antonek gaineratu du ez zeterroela Vuelta irabaztera aitortu du, baina "behin hor sartuta ez dut etsiko eta garaipenagatik borroka egingo dut".

Euskalteko txirrindulariak honakoa gaineratu du: "Oso pozik nago gauzak ondo ateratzen ari direlako eta ez naiz inoren beldur".


Andoaindarrei goraintziak, Xabierren partetik

Aspaldi honetan ez da kalean ageri, baina ez ditu herrikideak ahaztu nahi. Aiurri astekariaren bitartez goraintziak eman nahi dizkie andoaindarrei. San Juan bataiatzailea egoitzan bizi da, eta gustura jasoko lituzke herritarren bisitak.

Herrian asko dira, heldu zein gazte, Xabier Mujika herrikidea non arraio dabilen galdezka dabiltzanak. Denbora pasa baita bere presentzia kalean gora eta behera sumatu gabe. Edonoren aldartea pozteko gaitasuna zuen gizon alaia, Andoain goitik behera zeharkatzen zuena, eta parean tokatzen zen guztiari diosala egiten ziona. Txilibitua joz, irratia eskuetan eta ahoan irribarre zabala. Horrela gogoratzen dute andoaindarrek, horixe baitzen bere eguneroko jarduna.

Beti bezain alai bizi da gizona Andoaingo Ama Kandida etorbidean dagoen San Juan Bataiatzailearen zahar egoitzan. Hori bai, kalean egunero ibiltzetik erretiratu samar dago. Ez dauka herrian barrena ibiltzeko lehen zeukan joera hori. Nolanahi ere, eusten dio bizitzeko eta sentitzeko betidanik erakutsi izan duen umoreari eta baikortasunari.

Bere-bereak diren zaletasunekin gozatuz igarotzen ditu eguneko hainbat ordu. Alde horretatik, lehen bezainbat edo gehiago jarraitzen ditu eskupilotako partidak, Realari lotutako albisteak, aizkolarien arteko lehiak, bertso saioak..., telebista nahiz irrati bidez.

Bisitaldian joateko gonbitea luzatu nahi die herrikideei

Aiurriri adierazi dionez, goraintziak luzatu nahi dizkie Andoainen dauzkan lagun guztiei, berarekin gogoratzen direlako. Eta aldi berean, lagun horiek bisitan hartzeko prestutasuna agertu du, zahar egoitzako ordutegiaren baitan.


Klimaren aldeko Goi Bilera Soziala abian da Madrilen, 350 jarduera baino gehiagorekin

Goi Bilera Sozialaren antolatzaileek ekimena 'kontragailur' bezala definitu dute, Nazio Batuen COP25 izenekoaren alternatiba gisa.

Klimaren aldeko Goi Bilera Soziala 10:00etan hasi da Madrileko Complutense unibertsitatean, ostiralean klimaren aldeko martxa bat egin ondoren. Datorren ostiralera arte 350 jarduera baino gehiago aurrera eramango dituzte kontragailurrean.

"Gaur Klimaren aldeko Goi Bilera Soziala hasi da. Atzoko manifestazio handiaren ostean, eragin handia izan zuen, eta horrek itxaropenez bete gaitu. 350 jarduera baino gehiagotan parte hartzera gonbidatzen zaituztegu", esan dute ekitaldiko antolatzaileek.

Egunean zehar hitzaldiak eta jarduerak izango dira. Larunbat honetako jardunaldia kontzertu batekin bukatuko da Klimaren aldeko Goi Bilera Sozialean, 21:00ak aldera. Besteak beste, Moravia, Birch, De Mar a Mar eta Swing Disorderrek parte hartuko dute.

Klimaren aldeko Goi Bilera Soziala ostiralean, 18:00ak aldera, bukatuko da Marcelino Camacho auditorioan, Lope de Vega kalean.

Goi Bilera Sozialaren antolatzaileek ekimena 'kontragailur' bezala definitu dute, Nazio Batuen Erakundea Ifeman (Madril) egiten ari den COP25 izenekoaren alternatiba gisa.

Aurkezpenean, Marta Garcia Pallares antolatzaileak azaldu duenez, Klimaren aldeko Goi Bilera Soziala "herritarrentzako esparru" bat da, COP25 Txiletik Madrilera ekarri dutelako.

"Txileko herriak jasan duen errepresio basatiaren aurrean, Espainiako gizarteak herritarrentzako esparru hau sortu behar izan du, bidegabekeria sozialak salatzeko", adierazi du ekintzaileak.


Hamabostaldian Luis de Pabloren hainbat obra emango dituzte

Musika garaikideko zikloak konpositore bilbotarraren 80. urtebetetzea ospatuko du horrela.


IPAKA: GAUR KANTUJIRA ETA BIHAR FESTA EGUNA

Karrozako panpinak

IPAKAko karrozako panpinak zai daude gaur arratsaldeko 18:00etan Kantujiran irteteko.

Errifa zapatuan

Eta bihar festa eguna izango da, eta IPAKA aulkiaren zozketa egingo dugu.

Tere Al-dalur


Sorgin dantzarako bigarren entsegua bihar egingo da

ITSASONDO // San Joan suaren bueltan Sorgin dantza egiteko entseguak atzo hasi zituzten Itsasondon. Bihar, hilak 11, egingo da bigarren entsegua, eta azkeneko biak datorren astean izango dira, hilaren 16 eta 18an. Eskolako aterpean elkartzen dira, 19:30ean, eta herritarrak deitu dituzte parte hartzera.


Felix Errandonea txirrindularitza probari buruz solasean aritu gara Joseba Errandonearekin

Felix Errandonea txirrindularitza probari buruz solasean aritu gara Joseba Errandonearekin


Real Defensako markesen artxiboaren argazkiak

Joan den urrian, Nafarroako Artxiboak jakinarazi zuen Real Defentsako markesen argazki-artxiboaren zati bat jaso zuela. Artxibo handi hori, aldi berean, familia-funts desberdinez osatuta dago, eta horien artean aipagarria da José María Brunet y Bermingham argazkilari afizionatuarena (Donostia, 1836-1891). Funts horretan Gipuzkoako eta Belle Époque garaiko Donostiako argazki bilduma bat dago bilduta; horien artean, gure inguruarekin lotura zuzena duten lau argazki daude, interesgarriak antzinatasunagatik eta edukiagatik.

Argazki batean (goian), Herrerako trenbidearen zubia ikus dezakegu. Beste batean (lerro hauen azpian), Intxaurrondo-aundi baserria, eta haren ondoan, Intxaurrondo-txiki; atzean, Larrotxeneren zati bat ageri da, eta, ezkerrean, Buskando baserria.

Bereziki berezia da Herrerako kaia eraikitzeko lanekin egindako argazkia, Escalerillas parean. Lehen planoan, Txingurri errekaren ubideratze estalia ikusten da, errepide jeneralarekiko paraleloan doana, eta Herrerako senaiaren lehorketa eta betelana, irudiaren erdian lan egiten duen dragak ateratzen dituen materialekin.

1888ko plano horrek argazkian egiten ari diren lanen proiektua erakusten du, 1905. urtera arte amaitu ez ziren lanak.

Argazkiaren eskuinaldean ikusten den egurrezko pabiloia, lehen planoan ageri da beste argazkian, jada erabat itxita, ontziratuak izateko prest dauden upel ugarirekin batera.

Argazkilariaren aita Jose Manuel Brunet Prat (Donostia, 1806-1892) gipuzkoar industrialari, bankari eta politikari ospetsua zen, Pasaiako Portuko Sustapen Elkarteko (1876) eta Pasaiako Portuko Sozietate Nagusiko (1888) presidente izan zena. Maria Manuela Bermingham Echaguerekin (Donostia, 1810-1880) ezkonduta zegoen, eta biak ala biak Buenavistako Arraskuene eta Etxetxiki baserrien jabeak ziren, ertzetik gertu eta Antxo baserriaren ondoan zeudenak. Pasaiako Portuko Sustapen Elkarteak erosi zituen hiru baserriak, 1873an.


Izibene Oñederrak diseinatuko du Zinemaldiko Perlak saileko irudia

Donostiako Zinemaldiak jakinarazi duenez, Izibene Oñederra (Azkoitia, 1979) aukeratu dute Perlak saileko aurkezpenetarako irudia diseinatzeko.

Arte Ederretan lizentziaduna da Oñederra, eta, besteak beste, eskuz sortu eta produzitutako animaziozko filmak egiten ditu, beste errealizatzaileen proiektuetan parte hartzeaz gain. Hezurbeltzak bere lanerekin hainbat sari lortu ditu: Stuttgarten (Alemania), Brooklynen (AEB) eta Zagreben (Kroazia), esaterako. MAPA kolektiboko partaidea da, hots, Donostiako Artalekun gaur egungo filmen inguruko jardunaldiak antolatzeaz arduratzen da.


Makina bat kontu

Zentral elektrikoen CO2 iragazteko sistema

AEBeta ko Clarkson unibertsitateko ikasle talde batek ikatzez elikatutako zentral elektriko batek igorritako karbono dioxidoa jaso eta metatzeko sistema berritzailea diseinatu du.

Munduan kontsumitzen dugun energia zati handi baten iturria ikatza da eta hau erretzean igorritako karbono dioxidoak eragin handia du berotegi-efektuan. Hau dela eta, ikasle taldeak "gasetan dagoen karbonoa era eraginkorrean nola harrapatu" planteatu zuen.

Egun, karbonoa harrapatzeko sistemak egon badaude, baina lortu nahi zen sistemak hiru baldintza bete behar ditu, hots, osasunari kalterik ez egitea, ekonomikoki bideragarria izatea eta lan gehiegi ez ematea.

Ikasleek asmatutako sistemak metal industriako altzairu hondarrak erabiltzen ditu karbonoa harrapatzeko. Hondar hauetatik karbonoa duen gasa igarotzean kaltzio karbonatoa eta eskoria edo zepa hidratatuak lortzen dira. Bi produktu hauek erabilgarri dira beste industrietan eta ez dira kaltegarriak osasunarentzat.

Karbonoa harrapatzeko eraginkortasunaren inguruko daturik ez dute eman baina zentral elektriko batean frogak egiteko negoziazioetan ari dira une honetan.

Argiaren bidezko komunikaziotik hurbilago

Duke unibertsitateko fisikari talde batek garatu berri duen konmutadore optikoaren bidez, urrats garrantzitsua eman da argi bidezko komunikazioaren alorrean.

Teknikaren oinarria argi ahul baten bidez, askoz ere indartsuagoa den argia kontrolatzea da. Lorpen honekin telekomunikazio ekipoak askoz ere efizientzia handiagoz lan egitea erdietsiko da, eta etorkizunean garatuko diren aparatu kuantikoen alorrari ere lagunduko dio.

Egungo telekomunikazio aparatuek argia behin eta berriro bihurtu behar dute elektrizitate, eta ondoren elektrizitatea berriro argi. Bihurketa hauek ez dira batere egokiak abiadura handia behar duten telekomunikazio sareetan.

Orain arte zientzialariek intentsitate handiko argiak erabili izan dituzte intentsitate txikiko argiak kontrolatzeko eta hau ez da oso erabilgarria telekomunikazio sareen kudeaketan.

Teknika berriarekin bi laser izpi rubidio-lurrun berotuan zehar igaroz beste bi izpi lortzen dituzte eta hauek kontrolatzeko askoz ere intentsitate txikiagoa duen beste izpi bat erabiltzen dute. Ez dugu prozesu osoa azalduko, baina ideia nagusia gogoan izan behar dugu, hots, izpi ahul baten bidez askoz ere izpi sendoagoak kontrola daitezkeela eta hori orain arte ezinezkoa zen.

Sistema honen bidez argi/elektrizitate bihurketa saihesterik izango da eta horrenbestez, telekomunikazio sistemen eraginkortasuna hobetu behin eta berriro.


Fiatek eta Renaultek bat egitea negoziatuko dute

Aspaldi ari da bazkide bila autogile italiarra, elektrifikazioaren kostuak banatzeko.

Frantzian aurkitu du ezkontidea Fiat Chryslerrek (FCA). Beste autogileen ezezkoak jaso ondoren, Renaultek ontzat hartu du autogile italiar-estatubatuarrarekin bat egiteko negoziazioak hastea. Elkarrizketek aurrera egingo balute, konpainia berriaren %50 izango lukete Renaultek eta FCAk, baina parte hartze horretan aldaketak izan daitezke baldin eta Nissan ere ekuazioan sartzen bada —Renaulten bazkidea da—.

Urteak daramatza FCAk beste autogileen ateei joka. Izan ere, Sergio Marchionne FCAko buru zenak argi zuen autogileek neurria irabazi behar dutela, elektrikfikazioak eskatzen dituen inbertsio eta gastu handiak partekatzeko, eta enpresa errentagarriak izaten jarraitzeko. Marchionne iaz hil zen, baina haren ordezko Mike Manley pentsamolde horretakoa da. «Erokeria izango litzateke bat egiten ez saiatzea», adierazi zion elkarrizketa batean Financial Times egunkariari.

Renault eta FCA oso posizio desberdinetan daude elektrikfikazioari dagokionez. Aurretuago doa nabarmen autogile frantziarra —Zoe modeloa auto elektriko salduena da Europan—, eta oso urrats txikiak egin ditu FCAk. Azken horrek, ordea, baditu bi abantaila. Batetik, SVU eta noranahikoetan oso indartsua da Jeep eta RAM marken bitartez, eta horiek dira gaur egun arrakasta gehien duten ibilgailuak. Bestalde, Renaultek ez duen zerbait badu: Ipar Ameriketako merkatu erraldoiaren zati esanguratsu bat.


Bougainville, subirano bilakatzear

Bihar hasiko dira erreferenduma egiten Ozeaniako uhartean, Papua Ginea Berritik bereizi nahi duten edo ez bozkatzeko. Emaitza ez da loteslea izango


Azpeitian egingo den Euskal Herriko Gazte Sozialisten Topaguneko egitaraua, prest

Euskal Herriko Gazte Sozialisten Topagunearen aurkezpena, Azpeitian.

Gero eta gertuago dago Euskal Herriko Gazte Sozialisten Topagunea, eta dagoeneko jakinarazi dute egitaraua. Ikasle Abertzaleakek eta Gazte Koordinadora Sozialistak antolatu dute ekainaren 12tik 16ra Azpeitian egingo den Topagunea, eta gogotsu daudela adierazi dute.

Lan egunek zentralitatea izango dute topagunean, baina egun horietan komunitatea indartzeko eta aisialdirako momentuak ere egongo dira. “Modu horretan, Krisiaren Seme-alabak taldea Esklabetan gorpuzten ari den proiektu sozialean gure aletxoa jarriko dugu eta lana gogotik egitera nahiz hitzaldi sorta ederraz disfrutatzera goaz!”, azaldu dute.

Besteak beste, auzolan egunak, Hezkuntza, genero eta gazte problematika, Prozesu sozialista eta Ziklo politiko berria Euskal Herrian solasaldiak, pailazo ikuskizuna, kantu afaria eta kontzertuak antolatu dituzte.

Datozen egunetan jakinaraziko dute Gazte Sozialisten Topagunerako bonoen salmenta puntuak zein diren. Dena den, aurreratzen dute egonaldi guztirako bonoak 25 eurotan egongo direla eskuragarri. Larunbateko bonoa, aldiz, hamabost eurotan erosi ahal izango da.

Hona hemen Euskal Herriko Gazte Sozialisten Topaguneko egitarau osoa:

Ekainaren 12a, asteazkena.

10:00etatik 19:00etara, lan eguna.

14:00etan, bazkaria.

21:00etan, afaria.

22:00etan, pailazoen ikuskizuna.

Ekainaren 13a, osteguna.

10:00etatik 19:00etara, lan eguna.

14:00etan, bazkaria.

21:00etan, kantu afaria.

Ekainaren 14a, ostirala.

10:00etatik 13:30era, lanaren amaiera.

Ondoren, bazkaria.

16:00etatik 18:00etara, Hezkuntza, genero eta gazte problematika.

18:00etatik 20:00etara, Gazte antolakundea: jarraikortasuna eta hausturak.

21:00etan, afaria.

22:00etan, Pobresiak.

Ekainaren 15a, zapatua.

10:00etatik 12:00etara, prozesu sozialista.

12:30etik 14:30era, mahaingurua: Ziklo politiko berria Euskal Herrian.

14:30ean, bazkari girotua.

19:00etan, kontzertuak: Bake faltsua eta Rodeo.

Ondoren, ekitaldi politikoa eta kontzertuak: Droga purpura eta Kontuz! erromeriya.


Irailean jarriko dute martxan adineko pertsonen eta ezinduen etxeko laguntza

Eusko Jaurlaritzaren Enplegu eta Gizarte Gaietarako Sailak lankidetza hitzarmena sinatu du Matia Fundazioarekin. Hitzarmen horren bidez, ikerketa eta proiektu pilotua jarriko dute martxan irailean Oiartzunen, “mendetasun egoeran dauden edo desgaitasuna duten adineko pertsonen arreta hobetzeko zerbitzu eta metodologia egokienak identifikatzeko”. Etxean ondo izena du proiektuak.

Pertsona helburu duen arreta integralerako ereduan aurrera egitea da asmoa, Jaurlaritzako Emilio Solak gaurko aurkezpenean nabarmendu duenez, hori baita Euskal Autonomia Erkidegoan (EAE) finkatu nahi duten eredua. Aurkezpenean izan dira Pello Aramendi Gizarte Ongizate zinegotzia eta Aitziber Zubillaga Matia Fundazioko ordezkaria ere.

Emilio Sola, Pello Aramendi eta Aitziber Zubillaga.

Zubillagak nabarmendu duenez, ekimen horren berritasunik handiena da etxeko laguntza integralerako proiektu pilotua: “Hainbat formula ebaluatuko ditugu, adinekoak eta desgaitasuna duten pertsonak ohiko etxebizitzan ahalik eta denbora gehien eta bizi kalitateko baldintzarik hoberenetan egon daitezen, eta gizartean bete-betean parte hartu eta integratu daitezen, nolako zerbitzuak eta zer esku-hartze eredu beharko diren erabakitzeko”.

Proiektua EAEko bost herritan gauzatuko dute urte eta erdiz: Donostian, Tolosan, Zarautzen, Irunen eta Oiartzunen.

Gero eta heldu gehiago

Pello Aramendi zinegotziak gogorarazi duenez, gero eta heldu gehiago daude, gero eta urte gehiago bizitzen garelako. Eta helduen beharrei erantzuteko egokitu behar dira zerbitzuak.

Hala, azaldu du, Etxean ondo proiektuaren ikerketaren ondoren udalak txostena jasoko duela, eta ildo estrategikoak eskuan, gizarte politika nola antolatu hobeto jakingo dutela. Txosten hori publikoa izango da eta herritarrek eskura izango dute.

Aramendik zehaztu zuenez, beraz, proiektua praktikoa baino teorikoa izango da gehiago: “Populazioa zahartzen ari da, eta egoera horri erantzuteko ondo definitu behar ditugu estrategiak, eta baliabideak ez xahutu edonola. Gizarte politika egokia aurrera eramateko lagungarria izango da proiektua”.

Osasun eta gizarte zaintzak

Solak, bestalde, gogorarazi du adinekoek nahiago dutela etxean zahartu, edo inguruan. Proiektu honekin, osasun eta gizarte zaintzak izango dituzte ezinduek eta helduek etxean: “Otorduak, garraioak, podologia, fisioterapia, arropa garbiketa, liburutegi mugikor zerbitzua…”.

Horrez gain, senideei eta zaintzaileei ere laguntza emango dietela zehaztu du. “Helduei eta ezinduei euren ingurunean jarraitzen lagundu behar diegu, ahalik eta autonomia gehienarekin, eta zaintzaileak ere zaindu behar dira”, esan du.

Matiako Aitziber Zubillagak, berriz, nabarmendu du gizarte politikan egingo diren hobekuntzak gizarte hobeagoa dutela helburu: “Partaidetza bultzatuko dute, belaunaldien arteko harremanak hobetu… Azken finean, bizi kalitatea hobetzea da asmoa, eta beharrak dituen pertsonan arreta jartzea”.

Gogorarazi du, era berean, hobekuntzak aurrera aterako badira, denen artean izango dela: “Proiektuaren metodologia parte hartzailea da, eta denen ekarpenak behar ditugu”.

Gaur liburutegian egin duten aurkezpenaren ondoren, solasaldia egin dute bertaratu zirenekin. Hainbat alorretako eragileak izan dira liburutegian, baita hainbat norbanako ere. Aurrerantzean ere, zenbait mintegi eta tailerren bitartez antolatuko dute parte hartze prozesua, proiektua denen artean osatzeko.


Matrikulazio librea egin daiteke Hizkuntz Eskolan

Ordiziako Barrena parkean dagoen Hizkuntz Eskola Ofizialean matrikula librea egiteko epea gaur zortzi zabaldu zuten, eta hilaren 28a arte izango du jendeak frantses eta ingeles eskoletan izena emateko aukera. Derrigorrezkoa da 16 urte baino gehiago izatea, eta prozesua guztia Internetez egingo da. Informazio gehiagorako 953 88 86 75ra deitu.


Nefertitiren adina zalantzan

Henri Stierlin historialari suitzarrak Nefertitiren busto ezaguna faltsua dela esan du. Ustez pieza ezaguna aurkitu zuen Ludwig Borchardtek 1912an eginarazi zuela dio Stierlinek, erreginaren lepokoetako baten euskarri izan zedin. Bustoak sorbaldak bertikalean ebakita dituela dio suitzarrak, eta egiptoarrek horizontalean moztu ohi zituztela. Horrez gain, begi baten falta erabili du argudio: “Iraina da hori antzinako egiptoarrentzat, estatuek pertsona bera ordezkatzen baitzuten”. Beste historialari batzuek eta Berlingo Altes Museumek berehala gezurtatu dute Stierlinen teoria polemikoa.


Gaur Artisau Azoka plazan

xxvigarren Pablo Lasa artisau azoka izango da gaur Hernanin eta urteroko moduan artisauen lanak eta artisauak lanean ikusteko aukera izango da. 25 postu jarriko dituzte aurtengo edizioan, horietatik zazpi hernaniarrenak: Maider Kalonje (egur taila); Iñaki Gorostidi (miniaturazko harriak); Mo (serigrafia); Kulunka (marketeria); Benigno Albeniz (uztarriak); Errapia (zeramika) eta Anastasia Leunda (ezkurra).


Neskatoak dokumentala, oporrak eta etxeko lanak, Hazilan proiektua

Ataria irratiko goizeko magazina. Gaurkoan, Iker Ibarluzearen eguraldi iragarpena, 'Neskatoak' dokumentalaren inguruan hitz egin dugu Jon Abril egilearekin, Idoia Apaolaza psikopedagoarekin oporraldiaz eta etxeko lanez aritu gara, Joxemi Saizar izan dugu kale kantoitik, agendari begiratua, Mari Jose Aranguren ekonomilaria, Leire Otaegi Tolosaldea Garatzeneko enplegu saileko teknikaria, Agustin Laskurainen errezeta eta lehiaketa.


Palestinarrei elkartasuna adierazi eta euskal erakundeei eskatu diete Israelekin harreman guztiak eteteko

Palestinarrei elkartasuna adierazi eta Israelen azken erasoak salatzeko elkarretaratze jendetsua egin dute, Bulebarrean. (Argazkia: Inaxio Esnaola)

Gaur eguerdian, Palestinarekin Elkartasun Mugimenduak elkarretaratze jendetsua egin du Donostiako Bulebarrean. Gaur 73 urte bete dira 1948ko Nakba edo hondamendia hasi zenetik. Hau da, Israelgo estatuak Palestinako lurren okupazio, kolonizazio eta garbiketa etnikoa abiatu zuenetik. Palestinarrei elkartasuna adieraztearekin batera, Gazaren kontrako azken erasoak salatu dituzte.

Palestina aske eta Israel boikot gisako leloak oihukatu dituzte elkarretaratzean. 12:00etan elkartu dira Bulebarrean, eta minutuek aurrera egin ahala geroz eta jende gehiago batu da mobilizaziora. Ordu erdiko elkarretaratzearen ostean, idatzi bat irakurri dute mobilizazioaren antolatzaileek. “Euskal erakundeei eskatzen diegu bertan behera utz ditzatela Israelgo estatuarekiko akordio ekonomiko, kultural, akademiko eta diplomatiko guztiak, nazioarteko zuzenbidea bete arte”, adierazi dute.


Buzkantzak, omenaldi hunkigarria eta batez ere, giro paregabea, Garagartzako jaietan

Buzkantzak izaten dira, duda barik, Garagartzako San Migel jaietako protagonista nagusietako bat; aurten baina, beste bat ere izan dute: Bitoriano Etxagibel. Omenaldi hunkigarria egin diote auzotarrek urtetan auzoaren alde egindako lanarengatik. Garagartzako auzo alkatea izan da, besteak beste, Bitoriano Etxagibel.


Jaien izaera herrikoia zaindu behar dela azpimarratu du Lekeitioko EH Bilduk

San Antolin jaien inguruko hausnarketa egin ondoren, aurtengo jaietako alde onak eta txarrak plazaratu ditu Lekeitioko EH?Bilduk. Lekeition, oraindik ere, jai eredu herrikoia dela nagusi nabarmendu dute bereziki, eta Jai Batzordearen lana, Antzar Komisioarena zein Txosna Batzordearena zoriondu dute, nahiz eta aurten, Lekeitioko Udalaren partetik Txosna Batzordeak begirune eta laguntza gutxi izan duela iritzi.

Jaietan murrizketak nabaritu dituztela ere adierazi dute Lekeitioko EH?Bildukoek. «Teknikoki gutxi zaindutako ekimenak, herritarren segurtasuna ere kilin-kolo batzuetan, udal teknikari eta langileak gainezka, aurrekontua merketzearren hizkuntza, parte hartze edo genero irizpideak albo batera utzita eta abar».

Antero, Lekeitioko udaletxeko balkoian, jaiei hasiera ematen

Jaien izaera herrikoia, gainera, horren garrantzitsua izanda, politikoek bereziki zaindu behar dutela uste dute. Irailak 1eko bajadako mozorroen sari banaketa, adibidez, beste era batera egin daitekeela diote, mikrofonoan jaien antolakuntzan parte hartzen duten herritarrak jarriz eta zinegotzien presentzia murriztuz.

«Bigarren urtez, herriarekin zerikusi gutxi duen profesional bat ikusi dugu, herritarra den momentu bat dinamizatzen. Zoritxarrez, badakigu zer gertatzen den behin herritarrenak diren guneak galtzen hasita: berreskuratzea oso gaitza dela, eta galera izugarria bihurtzen direla. Momentu herrikoien pribatizazio bat ia-ia».

Zentsura. San Antolin eguneko kontzertuek ere arreta berezia eragin diete. «Kultura espainolaren erakusle den errepertoriodun talde bat, erabat elebakarra, genero ikuspegitik, gaitzesgarria» bezala deskribatu dute. Hori dela eta, plaza jendez gainezka egon arren, administrazio publikoak ekintzak programatzen dituenean irizpide argiak jarraitu behar dituela diote. «Are gehiago euskal musika edo kultur industrien egoera tamalgarria kontuan izanda. Garapen ikuspegi bat zaintzearren bada ere, edo eredu bat proposatzearren bada ere».

Antzar Jokoa 2016 Lekeition

Lekeitioko EH Bilduk ardura erakutsi du bai eta ere, jaietan nabaritu dituen adierazpen askatasunaren kontrako jarrera batzuetan. Antzar eguneko esatariaren lana mugatu nahia igarri zutela zehaztu dute adibidez. «Jai eremuetan eduki politikodun mezuak botatzeagaz ados ez daudela eta, EAJren udal ordezkariak esatariaren hitzak zentsuratzen saiatu ziren, esataria behin baino gehiagotan moztuz».

Politikariek egiten duten Jai Batzordearen kudeaketa ere aztertzeko modukoa dela aitatu dute. «Hainbeste urtetan eragile sutsu izan diren talde eta norbanako batzuk batzordea utzi dute udalaren partetik ez direlako baloratuak eta babestuak sentitu, eta hori onartezina da. Aktiboak diren herritar horiek galtzea arduragabekeria politikoa da. Zentzu horretan, espero dugu atzera bueltadun galerak izatea hauek. Herriko talde feministarekin gertatutakoa gogorarazi digu tamalez», azpimarratu dute.


Jaiotza

Noa Bendoiro Telletxea jaio zen otsailaren 20an. Lerro hauen bidez, zorionak Xabier eta Iratxe gurasoei eta amatxi Mari Carmen eta amatxi Mari Pazeri.


Realeko akzionistek gaur aukeratuko dute presidente berria

Realeko 9.623 akzioniestek dute gaur klubaren hurrengo presidentea hautatzeko hauteskundeetan botoa emateko aukera. Lehian, berriz, bi hautagai: batetik, Miguel Fuentes jokalari ohia Denonerreala plataformaren babesarekin; bestetik, Miguel Santos jokalarien ordezkari ohia, zerrendan bigarren Valeri Karpin duela.

Denonerreala Jose Luis Astiazaran egungo presidentearen bidearekin oso kritikoa da, eta “oinarrietara itzultzea” aldarrikatzen du. Santosen hautagaitzak, berriz, Astiazaranen kontseilari batzuen babesa jaso du. Euskarari dagokionez, Denonerralak bere asmoen artean hartu du hurrengo adminisrazo kontseiluan euskara dakitenen kopurua Gipuzkoako euskaldunen ehunekoaren paretsukoa izatea. Santosen hautagaitzak ez du gai horri buruzko asmorik agertu.

Nolanahi ere, Fuentesen eta Santosen arteko lehia estua izatea espero da.

Santosek irabaziko balu Valeri Karpin jokalari karismatikoa litzateke Realeko kirol arloko lehendakariordea, eta babes horri esker boto asko bil ditzake.

Fuentesekin, berriz, klubeko jokalari historiko askok bat egin dute, besteak beste, Luis Miguel Arkonada atezain ezagunak. “Oinarrietara itzultzea” aldarrikatzen du Denonerrealak: funtsean, arlo ekonomikoan, inbertsioak egiterakoan-eta, Astiazaranen taldea baino zuhurrago izatea, eta harrobiari jartzen zaion arreta indartzea.